# Fframwaith sefydlu Cymru gyfan ar gyfer y blynyddoedd cynnar a gofal plant

## Llyfr gwaith atebion enghreifftiol

## Cyflwyniad

**Ar gyfer pwy mae hwn?**

Mae’r canllaw hwn wedi ei anelu at y rhai sy’n gyfrifol am gynorthwyo gweithwyr i gwblhau llyfrau gwaith Fframwaith Sefydlu Cymru Gyfan (FfSCG) ar gyfer y Blynyddoedd Cynnar a Gofal Plant.

Mae’n cynnwys atebion a awgrymir i’r cwestiynau a ofynnwyd yn llyfrau gwaith y FfSCG, sy’n dangos sut gallai ymatebion cynhwysfawr edrych o’u cymharu â’r rhai nad oes ganddynt ddigon o ddyfnder. Bydd yr atebion enghreifftiol yn eich helpu i benderfynu a oes gan weithwyr ddigon o wybodaeth i gefnogi eu hymarfer.

**Sut i’w defnyddio**

Canllaw cyfeirio yw hwn, felly nid oes angen i chi ei ddarllen o glawr i glawr. Gallwch ddefnyddio'r dolenni y gellir clicio arnynt yn y [Mynegai](#_Mynegai) i fynd â chi i'r adran berthnasol.

Nid yw’r adnodd hwn yn rhoi atebion i bob cwestiwn ac nid yw’r atebion enghreifftiol yn rhagnodol. Ni ddylech ddisgwyl i weithwyr ddefnyddio’r union eiriau a ddarperir yn yr enghreifftiau a roddir yma.

Yn ogystal, mae’n ddefnyddiol cofio y byddech chi’n disgwyl atebion mwy cynhwysfawr gan rywun sy’n nesáu at ddiwedd eu cyfnod cynefino na rhywun sy’n dechrau. Bydd gweithwyr yn parhau i ddatblygu eu gwybodaeth a’u dealltwriaeth.

## Mynegai

**Llyfr Gwaith 1: Egwyddorion a gwerthoedd gofal, chwarae, dysgu a datblygiad plant 0-19 oed**

[1.1 Deddfwriaeth, polisïau cenedlaethol, canllawiau a fframweithiau](#_1.1_Deddfwriaeth,_polisïau)

[1.2 Dulliau sy’n seiliedig ar hawliau](#_1.2_Dulliau_sy’n)

[1.4 Dulliau sy’n canolbwyntio ar y plentyn](#_1.4_Dulliau_sy’n)

[1.5 Caniatáu i blant gymryd risgiau](#_1.5_Caniatáu_i)

[1.9 Y Gymraeg a diwylliant Cymru](#_1.9_Y_Gymraeg)

**Llyfr Gwaith 2: Iechyd, llesiant, dysgu, datblygu a chwarae**

[2.1 Ffactorau sy’n effeithio ar iechyd, llesiant, dysgu, datblygu a chwarae](#_2.1_Ffactorau_sy’n)

[2.3 Chwarae](#_2.3_Chwarae)

[2.6 Gofal personol i blant](#_2.6_Gofal_personol)

[2.8 Rhoi meddyginiaeth](#_2.8_Gweinyddu_meddyginiaeth)

**Llyfr Gwaith 3: Ymarfer proffesiynol fel gweithiwr y blynyddoedd cynnar a gofal plant**

[3.1 Rolau a chyfrifoldebau’r gweithiwr y blynyddoedd cynnar a gofal plant](#_3.1_Rolau_a)

[3.2 Gwaith partneriaeth](#_3.2_Gweithio_mewn)

[3.4 Trin gwybodaeth](#_3.4_Trin_gwybodaeth)

[3.6 Datblygiad proffesiynol parhaus](#_3.6_Datblygiad_proffesiynol)

**Llyfr Gwaith 4: Diogelu plant**

[4.1 Fframwaith deddfwriaethol ar gyfer diogelu](#_4.1_Fframwaith_deddfwriaethol)

[4.2 Diogelu plant rhag niwed, camdriniaeth neu esgeulustod](#_4.2_Diogelu_plant)

[4.4 Adrodd a chofnodi mewn perthynas â diogelu](#_4.4_Adrodd_a)

[4.5 Polisïau a gweithdrefnau](#_4.5_Polisïau_a)

**Llyfr Gwaith 5: Iechyd a diogelwch ym maes gofal, dysgu, datblygu a chwarae plant**

[5.2 Asesiadau risg ar gyfer iechyd a diogelwch](#_5.2_Asesiadau_risg)

[5.4 Symud a thrin, a symud a lleoli](#_5.4_Symud_a)

[5.6 Atal a rheoli heintiau](#_5.6_Rheoli_ac)

## Llyfr Gwaith 1: Egwyddorion a gwerthoedd gofal, dysgu drwy chwarae a datblygiad plant 0-19

### 1.1 Deddfwriaeth, polisïau cenedlaethol, canllawiau a fframweithiau

**Gweithgaredd dysgu**

Dyma rai egwyddorion a gwerthoedd allweddol. Eglurwch bwysigrwydd yr egwyddorion a'r gwerthoedd hyn i ofal, chwarae, dysgu a datblygiad plant, a sut y gallwch ddefnyddio hyn yn eich ymarfer eich hun.

**Ateb derbyniol**

**Egwyddor:** Dull personol ac unigol

**Pwysigrwydd i ofal, chwarae, dysgu a datblygiad plant**

Mae agwedd bersonol ac unigol yn bwysig gan fod pob plentyn yn datblygu’n wahanol ac mae’n dda canolbwyntio ar y plentyn fel unigolyn.

**Sut byddai hyn yn berthnasol yn ymarferol**

Byddwn yn defnyddio hyn yn ymarferol drwy dreulio amser un-i-un gyda’r plentyn. Mae angen i ni gynllunio ar gyfer anghenion pob plentyn ar sail asesiadau ac arsylwadau.

**Naratif**

Mae’r ateb hwn yn dangos pwysigrwydd dull personol ac unigol ac mae’n egluro’n glir sut byddai hyn yn cael ei roi ar waith yn ymarferol.

**Ateb nad yw’n bodloni’r safonau**

**Egwyddor:** Dull personol ac unigol

**Pwysigrwydd i ofal, chwarae, dysgu a datblygiad plant**

Mae’n bwysig canolbwyntio ar ofal, chwarae, dysgu a datblygiad plant.

**Sut byddai hyn yn berthnasol yn ymarferol**

Byddwn yn gwneud hyn yn y gwaith ac yn gwneud yn siŵr fy mod yn dilyn egwyddor dull personol ac unigol.

**Naratif**

Nid yw’r ateb hwn yn dangos bod y gweithiwr yn deall yn llawn bwysigrwydd gofal, chwarae, dysgu a datblygiad plant. Nid yw ychwaith yn dangos sut byddent yn rhoi hyn ar waith yn ymarferol.

**Ateb derbyniol**

**Egwyddor:** Diddordebau’r plentyn.

**Pwysigrwydd i ofal, chwarae, dysgu a datblygiad plant**

Mae diddordebau plentyn yn bwysig oherwydd mae'n un o'r ffyrdd mae plentyn yn dysgu ac yn datblygu. Os bydd plentyn yn teimlo bod gweithgaredd dysgu yn hwyl ac yn ddiddorol, bydd yn ymgolli yn yr hyn mae’n ei wneud.

**Sut byddai hyn yn berthnasol yn ymarferol**

Byddwn yn defnyddio hyn drwy wrando ar y plentyn a’i arsylwi. Drwy wneud hyn, byddaf yn dysgu beth yw eu diddordebau a byddaf yn gallu cynllunio gweithgareddau ar sail y rhain.

**Naratif**

Mae’r gweithiwr yn defnyddio enghraifft i ddweud pam mae diddordebau plentyn yn bwysig. Mae’n esbonio pam mae angen i weithgareddau dysgu fod yn hwyl ac yn ddiddorol ac yn disgrifio sut mae hyn o fudd i blant.

Mae’r gweithiwr hefyd yn siarad am sut byddai’n gwneud hyn yn ymarferol.

**Ateb nad yw’n bodloni’r safonau**

**Egwyddor:** Diddordebau’r plentyn.

**Pwysigrwydd i ofal, chwarae, dysgu a datblygiad plant**

Mae diddordebau plentyn yn bwysig neu fe allai ddiflasu fel arall.

**Sut byddai hyn yn berthnasol yn ymarferol**

Byddaf yn gwneud yn siŵr bod pob gweithgaredd yn ddiddorol i blant, felly maen nhw’n dal i ddysgu.

**Naratif**

Mae’r gweithiwr yn nodi un o ffactorau risg peidio ag ymwneud â buddiannau plentyn, ond nid yw’n egluro’n llawn pa mor bwysig ydyw na sut byddai’n gwneud hynny’n ymarferol.

**Ateb derbyniol**

**Egwyddor:** Cysylltiadau cadarnhaol

**Pwysigrwydd i ofal, chwarae, dysgu a datblygiad plant**

Mae perthynas gadarnhaol gyda phlentyn, cyd-weithiwr a rhieni yn bwysig oherwydd mae’n gwneud yn siŵr bod dysgu a datblygu cadarnhaol yn digwydd. Mae hefyd yn hyrwyddo annibyniaeth.

**Sut byddai hyn yn berthnasol yn ymarferol**

Byddwn yn defnyddio hyn drwy feithrin perthynas dda gyda’m cydweithwyr, y plant a’u rhieni neu ofalwyr.

**Naratif**

Mae’r ateb hwn yn egluro pam mae perthynas gadarnhaol ag eraill yn bwysig nid yn unig i’r plentyn, ond hefyd i gyd-weithwyr a rhieni.

**Ateb nad yw’n bodloni’r safonau**

**Egwyddor:** Cysylltiadau cadarnhaol

**Pwysigrwydd i ofal, chwarae, dysgu a datblygiad plant**

Mae perthynas gadarnhaol gyda phlentyn yn bwysig.

**Sut byddai hyn yn berthnasol yn ymarferol**

Byddwn yn gwneud yn siŵr bod fy mherthynas â’r plentyn yn un gadarnhaol.

**Naratif**

Nid yw’r gweithiwr yn egluro pam mae perthynas gadarnhaol yn bwysig a sut byddai’n rhoi hyn ar waith yn ymarferol.

**Ateb derbyniol**

**Egwyddor:** Amgylcheddau cadarnhaol

**Pwysigrwydd i ofal, chwarae, dysgu a datblygiad plant**

Mae amgylchedd cadarnhaol yn rhywle lle dylai’r plentyn deimlo’n hyderus ac yn hapus. Dylai hefyd fod yn rhywle gyda threfn a strwythur sy’n gallu helpu plentyn i deimlo ei fod yn cael ei ysgogi a’i fod eisiau dysgu.

**Sut byddai hyn yn berthnasol yn ymarferol**

Byddwn yn cymhwyso hyn drwy gynllunio gweithgareddau hwyliog i gadw’r plant yn hapus a’u hysgogi ar sail eu hanghenion unigol. Byddwn hefyd yn eu cynnwys wrth gynllunio’r gweithgareddau hyn.

**Naratif**

Mae’r gweithiwr yn deall pwysigrwydd amgylcheddau cadarnhaol ac yn egluro pam mae eu hangen. Mae hefyd yn sôn am drefn a strwythur.

Mae’n esbonio sut byddai’n cyflawni hyn yn ymarferol.

**Ateb nad yw’n bodloni’r safonau**

**Egwyddor:** Amgylcheddau cadarnhaol

**Pwysigrwydd i ofal, chwarae, dysgu a datblygiad plant**

Dyma lle byddai plentyn yn teimlo’n ddiogel er mwyn gallu dysgu’n dda.

**Sut byddai hyn yn berthnasol yn ymarferol**

Byddwn yn gwneud hyn drwy wneud yr amgylchedd yn ddiogel ac yn gadarnhaol.

**Naratif**

Nid yw’r gweithiwr yn egluro pam mae amgylcheddau cadarnhaol yn bwysig, sut byddai’n eu gwneud nhw’n ddiogel a sut maen nhw’n edrych.

**Ateb derbyniol**

**Egwyddor:** Cyfathrebu

**Pwysigrwydd i ofal, chwarae, dysgu a datblygiad plant**

Mae cyfathrebu’n annog amgylchedd cadarnhaol wrth feithrin perthynas gyda phlant a’u rhieni neu ofalwyr. Mae cyfathrebu’n bwysig wrth ddod i adnabod y rhieni neu’r gofalwyr ac mae’n eich helpu i ddysgu am anghenion eu plant, er enghraifft i ganfod pa mor flinedig ydyn nhw neu a ydyn nhw’n sâl.

**Sut byddai hyn yn berthnasol yn ymarferol**

Byddwn yn defnyddio hyn yn ymarferol drwy gymryd amser i ddod i adnabod y plant a’u rhieni neu ofalwyr a meithrin perthynas dda â nhw. Byddwn yn gofyn cwestiynau am y plentyn pan fydd yn cyrraedd neu’n cynnig helpu os oes gan rieni neu ofalwyr gwestiynau.

**Naratif**

Mae’r gweithiwr yn deall pwysigrwydd cyfathrebu ac yn egluro pam mae ei angen - er enghraifft, drwy ddweud sut bydd yn helpu’r gweithiwr i ddod i adnabod rhieni neu ofalwyr a ‘deall’ emosiwn y plentyn - er enghraifft, teimlo’n flinedig neu’n sâl. Mae’r gweithiwr hefyd yn cydnabod ei bod yn cymryd amser i ddod i adnabod y plentyn.

**Ateb nad yw’n bodloni’r safonau**

**Egwyddor:** Cyfathrebu

**Pwysigrwydd i ofal, chwarae, dysgu a datblygiad plant**

Mae cyfathrebu’n bwysig gan ei fod yn helpu gyda chwarae, dysgu a datblygiad plant.

**Sut byddai hyn yn berthnasol yn ymarferol**

Byddwn yn gwneud yn siŵr fy mod yn cyfathrebu â phlant mewn Saesneg hawdd ei ddeall, gan osgoi unrhyw jargon.

**Naratif**

Nid yw’r ateb hwn yn egluro pwysigrwydd cyfathrebu da a pham mae cyfathrebu’n helpu.

Mae’r gweithiwr yn sôn am siarad yn Saesneg, ac er ei bod yn bwysig cyfathrebu mewn iaith syml, mae angen iddo hefyd ystyried cyfathrebu yn y Gymraeg yn ogystal ag ieithoedd eraill fel Iaith Arwyddion Prydain.

### 1.2 Dulliau sy’n seiliedig ar hawliau

**Gweithgaredd dysgu**

Mae eiriolaeth yn sail i holl egwyddorion Deddf Gwasanaethau Cymdeithasol a Llesiant (Cymru) ac mae’n adnodd pwysig i gefnogi llais a rheolaeth a llesiant plant a phobl ifanc. Gall eiriolaeth helpu plant a’u teuluoedd/gofalwyr i gael gafael ar wybodaeth am wasanaethau, cymryd rhan mewn penderfyniadau am eu bywydau, archwilio dewisiadau ac opsiynau, a mynegi eu hanghenion a’u dymuniadau.

Yn y bocs isod, nodwch yn gryno sut y byddech yn cefnogi plant a'u teuluoedd/gofalwyr i wneud cwyn neu fynegi pryderon am wasanaeth, a sut y gallai eiriolaeth helpu'r broses.

**Ateb derbyniol**

Nodiadau'r llyfr gwaith

Dylai fod gan sefydliadau eu trefn gwyno eu hunain. Mae’r gweithdrefnau ar gyfer ymateb i gŵyn wedi eu nodi mewn polisi, ac mae’r polisi’n dweud pa gamau y dylid eu cymryd os bydd y gwasanaeth yn cael cwyn.

Enghraifft o weithdrefn:

* Byddwn yn cynorthwyo plant a’u teuluoedd drwy siarad â nhw’n breifat a thrwy egluro bod yn rhaid i mi fynd â’r wybodaeth at fy rheolwr
* Byddwn yn gwrando arnyn nhw’n dawel ac yn gwneud yn siŵr eu bod yn gwybod fy mod i’n eu cymryd o ddifri
* Fyddwn i ddim yn beirniadu nac yn mynd yn emosiynol
* Byddwn yn cynnig cymaint o help ag y gallwn o ran yr wybodaeth a’r cymorth sydd eu hangen
* Pe bai angen, byddwn yn ysgrifennu’r wybodaeth a drafodwyd ac yn holi’r sawl sy’n cwyno i wneud yn siŵr fy mod i wedi ysgrifennu popeth yn gywir. Byddwn wedyn yn rhoi gwybod i fy rheolwr am hyn
* Byddwn yn gwneud yn siŵr fy mod i’n gwybod pa wasanaeth eiriolaeth sydd ar gael yn fy ardal ac yn deall pa wasanaethau maen nhw’n eu darparu, er mwyn i mi allu cyfeirio plant a’u teuluoedd a’u gofalwyr atyn nhw pe bai angen. Mae’n bosibl y bydd angen cymorth ar blant a’u teuluoedd neu ofalwyr i wneud cwyn neu fynegi pryder ac mae'n bosibl y byddai’n well ganddyn nhw siarad â rhywun nad yw’n gweithio i ni.

**Naratif**

Mae gan yr ateb hwn amrywiaeth eang o enghreifftiau sy’n dangos sut byddai gweithiwr yn delio â chwyn.

Mae’r gweithiwr hefyd yn dangos pa mor bwysig yw gwybod pa gymorth sydd ar gael i blant a’u teuluoedd a’u gofalwyr.

**Ateb nad yw’n bodloni’r safonau**

Nodiadau'r llyfr gwaith

Byddwn yn dilyn polisi fy ngweithle i wneud yn siŵr fy mod i’n gwneud pethau’n iawn. Gweler copi o’n trefn gwyno ynghlwm.

Byddwn i’n dweud wrth blant a’u teuluoedd eu bod nhw’n gallu cael gafael ar wasanaeth eiriolaeth, os yw’n ddefnyddiol iddyn nhw.

**Naratif**

Mae’r gweithiwr yn gywir i ddilyn gweithdrefnau’r gweithle, ond nid yw’n egluro sut byddai’n rhyngweithio â’r sawl a wnaeth y gŵyn. Mae angen iddyn nhw hefyd ddeall y gweithdrefnau, yn hytrach na dim ond atodi copi ohonynt.

Nid yw’r gweithiwr yn dangos ei fod yn deall rôl eiriolaeth.

### 1.4 Dulliau sy’n canolbwyntio ar y plentyn

Mae dulliau sy’n canolbwyntio ar y plentyn wrth galon gofal a chymorth i blant. Bydd yr adran hon yn datblygu’r elfennau rydych wedi’i dysgu hyd yma a’ch helpu i feddwl am sut y gallwch eu defnyddio yn eich ymarfer.

**Gweithgaredd dysgu**

**Atebion derbyniol**

Nodiadau'r llyfr gwaith

**Beth yw ystyr y term “dulliau sy’n canolbwyntio ar y plentyn”?**

Mae’r term ‘dulliau sy’n canolbwyntio ar y plentyn’ yn golygu mai’r plentyn sy’n cael ei roi gyntaf bob amser. Mae’r plentyn bob amser wrth galon y broses ddysgu ac yn cael ei gynnwys yn y gweithgareddau cynllunio. Mae’n golygu fy mod i’n deall eu hanghenion unigol.

**Naratif**

Mae’r gweithiwr yn nodi’n gywir bod dulliau sy’n canolbwyntio ar y plentyn yn ymwneud â rhoi’r plentyn yn gyntaf, wrth galon ei ddysgu a’i gynnwys wrth gynllunio. Mae hyn yn dangos eu bod yn deall yn iawn beth mae ‘dulliau sy’n canolbwyntio ar y plentyn’ yn ei olygu.

**Pam y mae dulliau sy’n canolbwyntio ar y plentyn yn bwysig?**

Mae dulliau sy’n canolbwyntio ar y plentyn yn bwysig oherwydd eu bod yn canolbwyntio ar nifer o bethau. Mae’n golygu canolbwyntio ar blentyn fel unigolyn a gweld pethau o’i safbwynt ef. Mae’n ymwneud â rhoi cyfleoedd i blant ddysgu drwy brofiadau newydd a gwrando ar blant fel eu bod yn cael eu haddysgu bod eu syniadau’n cael eu gwerthfawrogi. Pan fydd plentyn yn cael cyfle i ddweud ei ddweud wrth gynllunio gweithgareddau, bydd yn teimlo ei fod yn perthyn.

**Naratif**

Mae’r gweithiwr yn egluro pam mae dulliau sy’n canolbwyntio ar y plentyn yn bwysig ac mae’n defnyddio enghreifftiau i ddangos ei ddealltwriaeth, fel disgrifio sut mae’r plentyn yn elwa ar gael llais mewn gweithgareddau.

**Atebion nad ydynt yn bodloni’r safonau**

Nodiadau'r llyfr gwaith

**Beth yw ystyr y term “dulliau sy’n canolbwyntio ar y plentyn”?**

Mae hyn yn golygu bod pob plentyn yn bwysig a rhaid i ni ganolbwyntio ar y plant i wneud yn siŵr eu bod yn cael eu cynnwys a’u bod yn teimlo’n ddiogel.

**Naratif**

Mae dulliau sy’n canolbwyntio ar y plentyn nid yn unig yn ymwneud â chanolbwyntio ar y plentyn, gallant hefyd ymwneud â rhoi cyfleoedd i blant gael eu cynnwys a chaniatáu iddynt benderfynu a ydynt am gymryd rhan.

Nid yw’n ddigon dweud bod plentyn yn bwysig - mae pawb yn bwysig yn y gweithle, ac mae pawb yn chwarae rhan bwysig o ran gofal, chwarae, dysgu a datblygiad plant.

**Pam y mae dulliau sy’n canolbwyntio ar y plentyn yn bwysig?**

Maent yn bwysig oherwydd os na fydd hyn yn digwydd, mae’r plentyn yn teimlo ei fod wedi cael ei eithrio.

**Naratif**

Mae’r gweithiwr wedi dechrau egluro pam mae dulliau sy’n canolbwyntio ar y plentyn yn bwysig a beth sy’n digwydd os nad ydynt yn digwydd, ond mae angen mwy o fanylion ac enghreifftiau ar gyfer yr ateb.

### 1.5 Caniatáu i blant gymryd risgiau

**Canlyniadau**

**Gweithgaredd dysgu**

**Atebion derbyniol**

Nodiadau'r llyfr gwaith

**Eglurwch bwysigrwydd gallu cymryd risgiau cadarnhaol o safbwynt llesiant plant.**

Dylai plant allu cymryd risgiau cadarnhaol gan ei fod yn magu hyder, sy’n gallu eu helpu i ymdopi â sefyllfaoedd gwahanol a heriol. Mae hefyd yn gwella eu llesiant. Mae cymryd risgiau cadarnhaol yn rhoi cyfle i blant fwynhau’r hyn sydd o’u cwmpas, tra bod risgiau clir yn cael eu dileu.

**Naratif**

Mae’r gweithiwr yn defnyddio enghreifftiau i egluro pwysigrwydd risg gadarnhaol a dweud sut mae hyn o fudd i blentyn, sy’n dangos ei fod yn deall ei bwysigrwydd.

**Eglurwch bwysigrwydd cymryd risg wrth chwarae, o safbwynt llesiant plant.**

Mae plant sy’n cymryd risg wrth chwarae yn dysgu sut i ddatblygu sgiliau i ddelio â theimladau o ofn a nerfusrwydd sy’n gysylltiedig â rhoi cynnig ar bethau newydd. Mae’r hyn maen nhw’n ei ddysgu yn rhoi sgiliau newydd iddynt fod yn hyderus mewn sefyllfaoedd newydd.

**Naratif**

Mae’r gweithiwr yn defnyddio enghreifftiau i ddangos ei fod wedi deall pwysigrwydd risg mewn chwarae a sut mae hynny o fudd i lesiant plant.

**Pa gamau gweithredu ac ystyriaethau sydd eu hangen wrth gynorthwyo plant i gymryd risgiau?**

Wrth gefnogi plant mewn chwarae sy’n cymryd risg, rhaid i mi ystyried eu hoedran, yr amgylchedd o’u cwmpas ac a oes ganddynt anawsterau dysgu. Byddwn yn asesu’r sefyllfa ac yn helpu ac yn annog plant i gymryd rhan.

**Naratif**

Mae’r gweithiwr yn egluro’r hyn y byddai’n ei ystyried, fel oedran y plant a’r amgylchedd, i gefnogi’r broses o gymryd risg. Mae hyn yn dangos eu bod yn meddwl am nifer o bethau i wneud yn siŵr eu bod yn gallu cefnogi plant i gymryd risgiau.

**Beth yw ystyr asesiad o’r risgiau a’r manteision?**

Mae asesiad o’r risgiau a’r manteision yn golygu edrych ar y manteision i blant sy’n cymryd rhan mewn gweithgareddau a phrofiadau newydd a chydbwyso’r rhain â risgiau posibl.

**Naratif**

Mae’r ateb hwn yn dangos mai’r prif reswm dros yr asesiad yw nodi manteision, yn hytrach na dim ond edrych ar y risgiau.

**Beth yw ystyr y term deilliannau cadarnhaol?**

Pan fydd plant yn cymryd risgiau, maen nhw’n datblygu deilliannau cadarnhaol, sy’n eu helpu i ddatblygu. Gall deilliannau cadarnhaol olygu nifer o bethau, fel iechyd, addysg, hunaniaeth gadarnhaol a hunan-barch da, y gellir eu cyflwyno drwy’r ‘Fframwaith Mae Pob Plentyn yn Bwysig’. Er enghraifft:

* bod yn iach: gall plant fabwysiadu ffordd egnïol o fyw sy'n cyfrannu at ddatblygiad corfforol, emosiynol, cymdeithasol a llesiant, er mwyn iddyn nhw ddeall sut i gadw eu hunain yn iach
* cadw’n ddiogel: mae angen i blant ddatblygu dealltwriaeth o sut gall yr amgylchedd newid, fel gwybod bod arwynebau gwlyb yn gallu bod yn llithrig (llithriadau, baglu a syrthio)
* mwynhau a chyflawni: bydd plant yn mwynhau ac yn cyflawni drwy gymryd rhan mewn gweithgareddau. Maen nhw’n gallu gwneud penderfyniadau wrth chwarae a byddant yn mwynhau cymryd risgiau os bydd eu diddordebau’n cael eu diwallu
* gwneud cyfraniad cadarnhaol: mae cymryd rhan a chwarae gyda phlant eraill yn creu cyfleoedd i rannu syniadau a gwrando ar eraill. Gallant asesu risgiau gyda’i gilydd a dod i benderfyniadau ynghylch sut i ddatrys problemau. Drwy hyn, byddant yn dysgu sut mae gweithio mewn tîm a defnyddio cyfarwyddyd pobl eraill wrth chwarae
* sicrhau llesiant economaidd: drwy asesu a chymryd risgiau, bydd plant yn datblygu hyder a hunan-barch er mwyn gallu ymdopi â sefyllfaoedd heriol. Byddant yn teimlo bodlonrwydd os byddant yn llwyddo gyda thasgau ac yn gallu addasu sefyllfaoedd i hyrwyddo dysgu pellach.

**Naratif**   
  
Mae’r gweithiwr yn cydnabod y gall risg fod yn ddatblygiad cadarnhaol i blant ac mae’n crybwyll sut gall hyn ategu eu hiechyd a’u haddysg.

**Atebion nad ydynt yn bodloni’r safonau**

Nodiadau'r llyfr gwaith

**Eglurwch bwysigrwydd gallu cymryd risgiau cadarnhaol o safbwynt llesiant plant.**

Rhaid imi ymddiried mewn plant i gymryd rhai risgiau gan nad yw pob risg yn ddrwg.

**Naratif**

Mae’r gweithiwr yn iawn i ddweud nad yw pob risg yn ‘ddrwg’, ond mae’r cwestiwn yn ymwneud â risg ‘cadarnhaol’, felly mae angen mwy o wybodaeth ar yr ateb am sut mae hyn yn helpu llesiant plant.

**Eglurwch bwysigrwydd cymryd risg wrth chwarae o safbwynt llesiant plant.**

Mae risgiau ynghlwm wrth bob math o chwarae. Mae angen i blant ddysgu’r rhain fel rhan o’u datblygiad.

**Naratif**

Mae’r gweithiwr yn cydnabod yn gywir bod risgiau ynghlwm wrth bob math o chwarae ac mae’n nodi bod cymryd risg yn dda i’w datblygiad. Ond mae angen mwy o fanylion ar yr ateb - er enghraifft, mae cymryd risg hefyd yn ymwneud â dysgu sgiliau i blant, codi eu hymwybyddiaeth a gwella eu hyder.

**Pa gamau gweithredu ac ystyriaethau sydd eu hangen wrth gynorthwyo plant i gymryd risgiau?**

Byddaf yn cynnal asesiad risg i roi rhywfaint o ystyriaeth i gymryd risg.

**Naratif**

Asesiad risg yw un o’r dulliau, ond asesiad o’r risgiau a’r manteision fyddai’r asesiad mwyaf priodol.

Mae angen i’r gweithiwr feddwl am oedran y plentyn, pa fath o weithgareddau y bydd yn eu gwneud ac unrhyw gymorth ychwanegol y bydd ei angen arno.

**Beth yw ystyr asesiad o’r risgiau a’r manteision?**

Mae’n asesiad risg.

**Naratif**

Nid yw’r gweithiwr yn egluro ystyr asesiad o’r risgiau a’r manteision. Mae’n golygu cydbwyso manteision y gweithgarwch yn erbyn ei risg gynhenid.

**Beth yw ystyr y term deilliannau cadarnhaol?**

Pethau da sy’n digwydd i blant.

**Naratif**

Mae’r gweithiwr yn ateb y cwestiwn yn rhannol ond nid yw’n cynnwys digon o fanylion.

### 1.9 Y Gymraeg a’i diwylliant

**Canlyniadau**

**Gweithgaredd dysgu**

Edrychwch ar yr adnoddau sydd ar gael ar y dudalen [defnyddio’r Gymraeg yn y gwaith](https://gofalcymdeithasol.cymru/adnoddau-canllawiau/gweithwyr-gofal-cymdeithasol/defnyddior-gymraeg-yn-y-gweithle) ar wefan Gofal Cymdeithasol Cymru cyn ateb y cwestiynau yn y bocs isod.

**Atebion derbyniol**

Nodiadau'r llyfr gwaith

Cymerwch gip ar y [fideo](https://www.youtube.com/watch?v=1OAu1qB0DkQ&t=8s) hwn sy’n amlygu pwysigrwydd y Gymraeg fel hawl ac angen. Mae'r fideo’n dangos Ioan Downes, sy'n ddwy oed ac a gafodd ei eni chwe wythnos yn gynnar yn Ysbyty Glangwili. Fel llawer o blant yng Ngheredigion, Sir Gaerfyrddin a Sir Benfro, Cymraeg yw ei famiaith.

**Pam y mae’n bwysig cydnabod a chefnogi’r iaith a’r diwylliant Cymraeg?**

Mae cydnabod a chefnogi’r iaith Gymraeg a’i diwylliant yn golygu bod plant a phobl ifanc yn gallu dathlu traddodiadau a dysgu am y diwylliant a’r iaith. Mae hefyd yn bwysig deall a pharchu’r Gymraeg oherwydd mae’n bosibl mai dim ond yn Gymraeg y bydd rhai plant a phobl ifanc yn gallu cyfathrebu.

**Naratif**

Mae’r gweithiwr yn cydnabod nad yw pob plentyn yn gallu cyfathrebu mewn mwy nag un iaith a’r posibilrwydd mai Cymraeg yw unig iaith rhai plant. Gall y Gymraeg fod yn rhan o hunaniaeth plentyn, ac mae cynrychiolaeth yn bwysig.

Mae’r gweithiwr hefyd yn nodi y dylid dathlu gwahaniaethau ieithyddol a diwylliannol.

**Pa ddeddfwriaeth a strategaethau cenedlaethol sy’n cefnogi hyn a sut y maent yn berthnasol i’ch ymarfer eich hun?**

Y ddeddfwriaeth a’r strategaeth genedlaethol sy’n cefnogi’r Gymraeg a’i diwylliant mewn lleoliadau addysg yw Deddf yr Iaith Gymraeg 1993. Nod y ddeddfwriaeth yw ehangu’r defnydd o’r Gymraeg a chefnogi unigolion i siarad Cymraeg.

Byddwn yn defnyddio hyn yn fy ymarfer fy hun drwy ddefnyddio’r Gymraeg bob dydd ac annog y plant a’r bobl ifanc yn fy lleoliad i ddefnyddio’r iaith. Byddwn hefyd yn trefnu gweithgareddau sy’n ymwneud â diwylliant Cymru, yn siarad â’r plant amdano yn Gymraeg ac yn eu hannog i ddefnyddio’r iaith hefyd.

Er enghraifft, byddwn yn arddangos delweddau bob dydd ynghyd â’r geiriau Cymraeg cyfatebol. Byddwn yn siarad am bethau sy’n rhan o ddiwylliant Cymru, fel llwyau caru, cacennau cri, bara lawr, cennin a chennin Pedr. Byddai hyn yn cefnogi dysgu gweledol.

**Naratif**

Mae’r gweithiwr yn adnabod deddfwriaethau’n gywir ac yn egluro beth mae hyn yn ei olygu i’w waith. Mae hefyd yn trafod pwysigrwydd ymgysylltu â phlant a’u cynnwys mewn gweithgareddau, yn hytrach na ‘darparu’ gweithgareddau ar eu cyfer.

**Atebion nad ydynt yn bodloni’r safonau**

Nodiadau’r llyfr gwaith

Cymerwch gip ar y [fideo](https://www.youtube.com/watch?v=1OAu1qB0DkQ&t=8s) hwn sy’n amlygu pwysigrwydd y Gymraeg fel hawl ac angen. Mae’r fideo’n dangos Ioan Downes, sy’n ddwy oed ac a gafodd ei eni chwe wythnos yn gynnar yn Ysbyty Glangwili. Fel llawer o blant yng Ngheredigion, Sir Gaerfyrddin a Sir Benfro, Cymraeg yw ei famiaith.

**Pam y mae’n bwysig cydnabod a chefnogi’r iaith a’r diwylliant Cymraeg?**

Rydw i’n meddwl ei bod hi’n beth da i blant siarad Cymraeg. Maen nhw ar oedran lle mae’n haws dysgu.

**Naratif**

Mae’r gweithiwr yn gywir wrth ddweud ei bod yn dda i blant ddysgu Cymraeg, ond mae angen egluro pam y dylent gydnabod a chefnogi’r Gymraeg a’i diwylliant.

**Pa ddeddfwriaeth a strategaethau cenedlaethol sy’n cefnogi hyn a sut maent yn berthnasol i’ch ymarfer eich hun?**

Deddf yr Iaith Gymraeg 1993. Byddwn yn sicrhau bod y plant yn gallu siarad Cymraeg.

**Naratif**

Mae’r gweithiwr yn nodi’r gyfraith gywir, ond nid yw wedi rhoi enghreifftiau o sut byddai’n cefnogi’r Gymraeg a’i diwylliant yn ymarferol, a pha adnoddau y byddai’n eu defnyddio i sicrhau bod plant yn cael cyfle i siarad Cymraeg.

## Llyfr Gwaith 2: Iechyd, llesiant, dysgu, datblygu a chwarae

### 2.1 Ffactorau sy’n effeithio ar iechyd, llesiant, dysgu, datblygu a chwarae

**Gweithgaredd dysgu**

Nodiadau'r llyfr gwaith

**Ateb derbyniol**

1. Rhestrwch gamau datblygiad plant.

* Newydd-anedig
* Baban
* Plentyn bach
* Plant dan oed ysgol
* Plentyn oed ysgol.

**Naratif**

Mae’r ateb yn dangos bod y gweithiwr yn deall yr amrediad llawn o gamau datblygu plant, gan ei fod wedi rhestru pob un ohonynt.

**Ateb nad yw’n bodloni’r safonau**

1. Rhestrwch gamau datblygiad plant.

Mae sawl cam yn natblygiad plentyn, er enghraifft, newydd-anedig, babanod ac yn y blaen.

**Naratif**

Nid yw’r ateb yn ddigon i ddangos yr amrywiaeth ehangach o ddatblygiad plant, felly nid oes digon o dystiolaeth bod y gweithiwr yn deall pob cam.

Yn y tabl isod, rhestrwch bum ffactor gwahanol ac eglurwch sut gallant effeithio ar iechyd, llesiant a datblygiad personol, corfforol, cymdeithasol ac emosiynol plant.

**Ateb derbyniol**

1. Ffactor – deiet

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Gall deiet effeithio ar dwf, ymddygiad a datblygiad plant. Bydd deiet cytbwys yn helpu plant i aros yn iach a thyfu. Mae’n bosibl y bydd teuluoedd ar incwm isel yn prynu bwydydd rhatach wedi eu prosesu sydd â lefelau uchel o halen, braster a siwgr a gwerth maethol is.

**Naratif**

Mae hwn yn ateb cyflawn sy’n cydnabod y cysylltiad rhwng incwm is a bwyd sydd â llai o faeth, sy’n gallu effeithio ar dwf, ymddygiad a datblygiad plant.

**Ateb nad yw’n bodloni’r safonau**

1. Ffactor – deiet

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Mae’n bwysig bod plant yn cael deiet iach.

**Naratif**

Mae’r ateb yn rhy amwys, ac nid yw’n glir bod y gweithiwr yn deall pwysigrwydd deiet a’r effaith y gall ei chael ar dwf, ymddygiad a datblygiad plentyn.

**Ateb derbyniol**

2. Ffactor – Amgylchiadau teuluol

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Mae’r rhan fwyaf o deuluoedd yn dioddef straen o bryd i’w gilydd, er enghraifft, mae’n bosibl y bydd aelod o’r teulu’n mynd yn sâl, yn ddi-waith neu angen symud tŷ. Mae rhai mathau o straen yn rhai dros dro ond pan fydd problemau parhaol, fel teuluoedd yn gwahanu, mae’n bosibl y bydd plant yn ei chael yn anodd setlo ac y byddant yn wynebu heriau o ran ymlyniad. Gall straen effeithio ar blant, gan achosi iddynt fynd yn bryderus neu golli eu cymhelliant i weithio yn yr ysgol. Wrth iddyn nhw fynd yn hŷn, gallent adael addysg neu ddatblygu ymddygiad gwrthgymdeithasol.

**Naratif**

Mae’r ateb hwn yn dangos bod y gweithiwr yn deall bod deinameg teulu yn gallu bod yn gymhleth a bod straen yn gallu effeithio ar blant. Maen nhw hefyd yn esbonio'r gwahaniaeth rhwng straen dros dro a straen parhaol a sut gall y rhain effeithio ar addysg a bywyd cymdeithasol y plentyn.

**Ateb nad yw’n bodloni’r safonau**

2. Ffactor – Amgylchiadau teuluol

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Gall straen greu problemau o fewn y teulu ac effeithio ar ddatblygiad plant.

**Naratif**

Mae’r gweithiwr yn nodi’n gywir y gall straen greu problemau o fewn y teulu ac effeithio ar ddatblygiad plant, ond mae angen mwy o fanylion am **sut** gall hyn ddigwydd. Nid yw’n glir a yw’r gweithiwr yn llwyr werthfawrogi effaith bosibl straen.

**Ateb derbyniol**

3. Ffactor – Dylanwadau cyn geni

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Mae datblygiad plant yn dechrau o’r eiliad maen nhw’n cael eu creu. Er enghraifft, i ryw raddau, geneteg fydd yn pennu lliw eu gwallt a’u taldra. Ond, gall pethau eraill effeithio ar fabi - er enghraifft, os yw ei fam yn ysmygu, neu’n defnyddio cyffuriau neu alcohol yn ystod ei beichiogrwydd. Gall hyn fod yn rhan o achosi problemau i’r plentyn gyda chaethiwed, iselder a hunan-barch isel.

Yn ogystal, os caiff babi ei eni’n gynnar, gall effeithio ar ei ddatblygiad. Dyma un o’r rhesymau pam mae cynnydd babanod yn cael ei fesur yn ôl dyddiad disgwyliedig eu geni yn hytrach na’u dyddiad geni gwirioneddol.

**Naratif**

Mae’r gweithiwr yn disgrifio sut mae datblygiad plant yn dechrau cyn eu genedigaeth a sut gall ffactorau allanol gael effaith, hyd yn oed yn ystod beichiogrwydd. Er enghraifft, os yw’r fam yn ysmygu neu’n defnyddio cyffuriau neu alcohol.

**Ateb nad yw’n bodloni’r safonau**

3. Ffactor – Dylanwadau cyn geni

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Gall pethau fel ysmygu neu gyffuriau greu problemau i'r plentyn cyn iddo gael ei eni.

**Naratif**

Mae’r gweithiwr yn sôn yn gywir bod ysmygu ymysg mamau a defnyddio cyffuriau yn gallu creu problemau i’r plentyn cyn iddo gael ei eni, ond nid oes digon o fanylion am sut mae hyn yn effeithio ar y plentyn.

**Ateb derbyniol**

4. Ffactor – Statws iechyd

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Mae’n bosibl y bydd plant sydd ag iechyd gwael yn colli'r ysgol oherwydd bod ganddyn nhw lawer o apwyntiadau meddygol, yn enwedig os ydyn nhw’n gorfod aros yn yr ysbyty. Gall hyn effeithio ar eu datblygiad academaidd a’u cyfleoedd i ddatblygu perthynas gyda phlant eraill, a all wedyn effeithio ar eu datblygiad emosiynol a chymdeithasol. Mae asthma yn salwch cyffredin yn ystod plentyndod, yn enwedig ymysg plant sy’n byw mewn ardaloedd sydd ag ansawdd aer gwael, mewn amodau llaith, neu y mae eu rhieni’n ysmygu.

**Naratif**

Mae’r gweithiwr yn nodi sut gall iechyd plentyn effeithio ar ei ddatblygiad. Mae’n egluro y gall iechyd gwael olygu y gallant golli allan ar addysg a meithrin perthynas â’u cyfoedion, sy’n gallu achosi problemau gyda’u datblygiad emosiynol a chymdeithasol. Mae’r gweithiwr hefyd yn rhoi enghraifft o salwch cyffredin yn ystod plentyndod.

**Ateb nad yw’n bodloni’r safonau**

4. Ffactor – Statws iechyd

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Gall problemau iechyd effeithio ar ddatblygiad plant.

**Naratif**

Mae’r ateb yn rhy amwys ac mae angen mwy o fanylion am y math o broblemau iechyd y gallai plant eu profi a sut gallai’r rhain effeithio ar eu datblygiad.

**Ateb derbyniol**

5. Ffactor – Anableddau corfforol

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Mae'n bosibl na fydd plant sydd ag anableddau corfforol yn cael yr un cyfleoedd chwarae a hamdden â phlant sy’n fwy abl yn gorfforol. Mae hyn yn effeithio ar eu datblygiad, oherwydd gallai gweithgareddau fel nofio, chwarae offeryn neu ymuno â chlwb neu sefydliad fod yn fwy anodd iddynt. Gall hyn wneud i blant ag anableddau corfforol deimlo eu bod wedi eu heithrio a gall olygu eu bod yn fwy araf i ddatblygu sgiliau rhyngweithio cymdeithasol da a hunan-barch iach.

**Naratif**

Mae’r gweithiwr yn egluro sut gall anableddau corfforol greu rhwystrau i ddatblygiad plant ac maen nhw wedi defnyddio amrywiaeth o weithgareddau fel enghreifftiau. Mae hyn yn dangos eu bod yn deall sut mae iechyd emosiynol a meddyliol plant yn cael eu heffeithio os nad yw’r gweithgareddau’n hygyrch iddyn nhw.

**Ateb nad yw’n bodloni’r safonau**

5. Ffactor – Anableddau corfforol

**Sut y gallai effeithio ar iechyd, llesiant a datblygiad personol, corfforol, cymdeithasol ac emosiynol plant**

Gall namau plant greu problemau yn nes ymlaen.

**Naratif**

Nid yw’r ateb yn ddigonol, ac nid ‘nam’ yw’r term gorau i’w ddefnyddio. Mae’r ateb yn rhy fyr ac nid oes tystiolaeth bod y gweithiwr yn deall sut gall anableddau corfforol effeithio ar ddatblygiad plant. Byddai rhai enghreifftiau o weithgareddau yn ddefnyddiol.

### 2.3 Chwarae

Yn y tabl isod, disgrifiwch fathau gwahanol o chwarae a’u manteision. Mae’r cyntaf wedi’i gwblhau’n barod fel enghraifft.

**Math o chwarae** – Chwarae hunangyfeiriedig

**Disgrifiad**

Mae chwarae hunangyfeiriedig yn golygu dewis rhydd. Caniatáu i blant chwarae heb fframwaith penodedig, ar eu pen eu hunain, heb ymyrraeth gan oedolyn.

**Manteision**

Mae’n ysgogi dychymyg. Mae chwarae hunangyfeiriedig yn dysgu sut i ddatrys problemau ac yn galluogi plant i fod yn greadigol a chwarae yn y ffordd maen nhw’n dymuno chwarae.

**Ateb derbyniol**

**Math o chwarae** – Chwarae creadigol

**Disgrifiad**

Mae hyn yn caniatáu i blant arbrofi a mynegi eu hunain gan ddefnyddio deunyddiau. Mae hefyd yn rhoi cyfle iddynt ddarganfod gwahanol fathau o ddeunyddiau. Mae’r plant yn mwynhau’r broses o wneud pethau yn hytrach na’r cynnyrch terfynol.

**Manteision**

Mae chwarae gyda deunyddiau fel clai, paent, dŵr a thywod o fudd i ddatblygiad corfforol plant. Mae hefyd yn helpu i gydsymud eu dwylo a’u llygaid a’u sgiliau echddygol manwl. Mae chwarae creadigol hefyd yn rhoi cyfle i blant fagu hyder ac mae’n helpu i leddfu tensiwn a straen.

**Naratif**

Mae atebion y gweithiwr yn dangos ei fod yn deall pwysigrwydd defnyddio amrywiaeth eang o ddeunyddiau ac yn cydnabod bod plant yn mwynhau’r broses o chwarae creadigol, sy’n meithrin dysgu hunangyfeiriedig.

Yn bwysig, mae’r gweithiwr hefyd yn nodi nad yw chwarae hunangyfeiriedig bob amser yn ymwneud â dysgu, ond hefyd â rhoi cyfle i blant fagu hyder a chefnogi eu lles emosiynol a meddyliol eu hunain.

**Ateb nad yw’n bodloni’r safonau**

**Math o chwarae** – Chwarae creadigol

**Disgrifiad**

Mae hyn yn golygu y gall plentyn ddefnyddio ei ddychymyg ei hun wrth chwarae.

**Manteision**

Mae’n helpu plant i ddatblygu sgiliau.

**Naratif**

Nid yw’r ateb yn anghywir, ond mae angen mwy o wybodaeth am beth yw chwarae creadigol. Nid yw’r manteision yn ymwneud â datblygu sgiliau yn unig. Mae pethau eraill i feddwl amdanynt hefyd, fel llesiant emosiynol a meddyliol.

**Ateb derbyniol**

**Math o chwarae** – Chwarae corfforol

**Disgrifiad**

Mae hyn yn digwydd pan fydd plentyn yn gwneud ymarfer corff ac yn defnyddio ei gorff. Mae chwarae corfforol yn bwysig am ei fod yn hybu ac yn cynnal iechyd plentyn drwy ddefnyddio ei sgiliau echddygol bras.

**Manteision**

Mae gweithgarwch corfforol o fudd i weithgarwch yr ymennydd. Mae cael awyr iach ac ymarfer corff yn dysgu'r plentyn am ei synhwyrau, ei ymwybyddiaeth ofodol a'r amgylchedd o'i gwmpas.

**Naratif**

Mae’r gweithiwr yn cynnwys enghreifftiau fel ymwybyddiaeth ofodol i esbonio beth sy’n digwydd i weithgarwch ymennydd plentyn a’i iechyd pan fydd yn cymryd rhan mewn chwarae corfforol.

**Ateb nad yw’n bodloni’r safonau**

**Math o chwarae** – Chwarae corfforol

**Disgrifiad**

Mae chwarae corfforol yn helpu plant i fod yn iach.

**Manteision**

Mae’n cadw plant yn iach ac yn heini, mae awyr iach yn llesol iddynt.

**Naratif**

Mae’r gweithiwr yn iawn i ddweud bod chwarae corfforol yn cadw plant yn iach, ond mae angen iddo gynnwys manylion am y manteision. Mae chwarae corfforol yn golygu mwy na chadw’n iach, mae hefyd yn ymwneud â datblygu synhwyrau plentyn a datblygu ymwybyddiaeth o’r amgylchedd.

**Ateb derbyniol**

**Math o chwarae** – Chwarae dychmygus

**Disgrifiad**

Ystyr chwarae dychmygus yw pan fydd plentyn yn creu ei gemau ei hun. Mae’n cyfleu sut mae’n teimlo a’i emosiynau. Mae’n gwneud hyn drwy siarad â theganau a gwrthrychau o’i gwmpas.

**Manteision**

Mae hyn yn helpu plant i ddatblygu eu sgiliau cyfathrebu ac ieithyddol, sy’n gysylltiedig â meysydd datblygu eraill, fel datblygiad corfforol, deallusol, emosiynol a chymdeithasol.

**Naratif**

Mae’r gweithiwr yn defnyddio amrywiaeth dda o enghreifftiau i egluro sut beth yw chwarae dychmygus. Mae hefyd yn cynnwys enghreifftiau o’r manteision - er enghraifft, sut gall wella sgiliau iaith a chyfathrebu a meysydd datblygu eraill.

**Ateb nad yw’n bodloni’r safonau**

**Math o chwarae** – Chwarae dychmygus

**Disgrifiad**

Mae plant yn defnyddio eu dychymyg wrth chwarae.

**Manteision**

Mae’n eu helpu i ddatblygu eu dychymyg a bod yn greadigol.

**Naratif**

Nid yw’r gweithiwr yn disgrifio’n llawn beth yw chwarae dychmygus Mae’n fwy na dim ond plant yn defnyddio eu dychymyg eu hunain, mae’n gallu golygu gwneud rheolau newydd, creu byd newydd neu ddefnyddio teganau’n wahanol.

Mae’r manteision yn mynd y tu hwnt i roi cyfle i blant ddatblygu eu creadigrwydd eu hunain, gan ei fod hefyd yn helpu gyda’u datblygiad ieithyddol ac emosiynol.

**Ateb derbyniol**

**Math o chwarae** – Chwarae â llaw

**Disgrifiad**

Wrth chwarae â llaw, bydd y plant yn defnyddio eu sgiliau i roi darnau at ei gilydd, fel blociau adeiladu fel Lego, Duplo, neu bosau. Bydd y plant yn gweld beth maen nhw wedi’i gwblhau ac yn teimlo eu bod nhw wedi llwyddo.

**Manteision**

Mae chwarae â llaw yn dda ar gyfer cydsymud llaw a llygad a sgiliau echddygol manwl a bras. Mae’n annog datblygiad gwybyddol drwy helpu plant i feddwl yn glir ac mae hefyd yn helpu i ddatblygu ymwybyddiaeth ofodol.

**Naratif**

Mae’r gweithiwr yn nodi adnoddau y gall plant eu defnyddio fel rhan o chwarae â llaw, fel Lego a phosau. Mae’n cydnabod bod chwarae â llaw yn golygu bod plant yn defnyddio eu sgiliau a’u natur ymchwiliol drwy roi darnau at ei gilydd.

Mae’r gweithiwr hefyd yn disgrifio’r manteision y tu hwnt i ddatrys problemau sy’n effeithio ar ddatblygiad gwybyddol a datblygiad corfforol plentyn, fel gwella sgiliau echddygol manwl a bras.

**Ateb nad yw’n bodloni’r safonau**

**Math o chwarae** – Chwarae â llaw

**Disgrifiad**

Mae chwarae â llaw yn golygu pan fydd y plentyn yn defnyddio ei ddwylo.

**Manteision**

Mae’n datblygu eu sgiliau cydlynu.

**Naratif**

Mae’r gweithiwr yn iawn i esbonio mai ystyr chwarae â llaw yw pan fydd plentyn yn defnyddio ei ddwylo, ond nid yw’n gyfyngedig i hynny yn unig. Mae angen iddyn nhw hefyd ystyried sgiliau echddygol manwl a bras, datblygiad gwybyddol ac ymwybyddiaeth ofodol.

Er mwyn i hyn fodloni’r safon, mae angen mwy o fanylion ar yr ateb.

**Ateb derbyniol**

**Math o chwarae** – Darganfod drwy chwarae

**Disgrifiad**

Darganfod drwy chwarae yw pan fydd plentyn yn cymryd rhan mewn gweithgareddau neu chwarae ac yn archwilio ac yn dysgu gyda deunyddiau sydd â gweadau gwahanol.

**Manteision**

Manteision darganfod drwy chwarae yw y bydd y plentyn yn greadigol drwy gael y rhyddid i archwilio ei syniadau ei hun a darganfod pethau newydd. Mae’n gallu gofyn cwestiynau i mi a dysgu mwy am wahanol ddeunyddiau a sut maen nhw’ gweithio, er enghraifft, deall nad yw papur yn dal dŵr, yn wahanol i blastig.

**Naratif**

Mae’r gweithiwr yn egluro bod chwarae yn golygu archwilio a darganfod. Mae hefyd yn disgrifio sut mae defnyddio papur a phlastig yn anuniongyrchol yn dysgu ystyr ‘gwrth-ddŵr’ i blant. Mae plant yn dysgu hyn drwy ddarganfod a’u natur chwilfrydig.

**Ateb nad yw’n bodloni’r safonau**

**Math o chwarae** – Darganfod drwy chwarae

**Disgrifiad**

Mae hyn yn golygu dysgu drwy chwarae.

**Manteision**

Gall plant ddeall y byd o’u cwmpas drwy ddarganfod.

**Naratif**

Mae’r gweithiwr yn iawn, mae’n golygu dysgu drwy chwarae, ond mae’n fwy na hynny. Mae’n ymwneud â rhoi lle ac amser i blant ddarganfod, er enghraifft, drwy ddefnyddio gwahanol ddeunyddiau.

Mae ateb y gweithiwr yn gryno. Mae angen mwy o fanylion am y manteision a dylai gynnwys enghreifftiau, fel yn yr ateb derbyniol uchod.

### 2.6 Gofal personol i blant

**Gweithgaredd dysgu**

Darllenwch yr astudiaeth achos ac atebwch y cwestiynau isod.

**Atebion derbyniol**

Nodiadau'r llyfr gwaith

**Gan feddwl am Gwyndaf yn newid cewyn Mared, pam y mae’n bwysig cefnogi arferion gofal personol sy’n diwallu anghenion unigol y plant ac yn sicrhau eu bod yn cael eu trin ag urddas a pharch?**

Mae arferion gofal personol yn rhan bwysig o’r diwrnod i fabanod a phlant ifanc, felly mae cefnogi gofal personol plant mewn ffordd sy’n dangos urddas a pharch yn rhan hanfodol o ofal o ansawdd da.

Gall gofalu am y cewyn helpu i atal haint, felly dylid newid cewynnau yn rheolaidd. Dylem newid cewynnau pan fyddant yn wlyb neu’n fudr. Mae’n bwysig glanhau pen ôl baban, ac o gwmpas yr organau cenhedlu o leiaf bob dydd, a dylid sychu rhannau o’r corff lle mae plygiadau croen yn ofalus i’w hatal rhag mynd yn boenus ac atal arogleuon.

Wrth ddarparu gofal personol, mae angen i ni fod yn ymwybodol o anghenion a dewisiadau unigol y plant. Gall hyn helpu plant i fwynhau arferion gofal a manteisio ar ofal cynnes, ymatebol a pharchus. Pan fo’n briodol yn ddatblygiadol, dylem ofyn am ganiatâd gan blant ifanc cyn darparu gofal personol, er enghraifft drwy ddweud, “mae dy gewyn di’n edrych yn wlyb, wyt ti eisiau i mi roi cewyn glân i ti?”

**Naratif**

Mae’r gweithiwr yn egluro’n fanwl bwysigrwydd trefn gofal personol a’r goblygiadau os nad yw hyn yn cael ei ddilyn. Mae hefyd yn rhoi enghraifft dda o sut i gynnal urddas a pharch wrth ddarparu gofal personol.

**Sut mae Gwyndaf a Sara wedi cynorthwyo gofal dannedd a chroen y plant?**

Mae Gwyndaf a Sara wedi cefnogi gofal dannedd a chroen y plant drwy drefnu i nyrs ddeintyddol ddod i’r lleoliad i'w cynorthwyo i frwsio eu dannedd yn annibynnol. Maen nhw’n annog y plant i frwsio eu dannedd i gyfeiliant y gân brwsio dannedd. Mae Sara hefyd yn cynorthwyo Max i frwsio ei ddannedd oherwydd bod ganddo anghenion ychwanegol a bod angen cymorth mwy uniongyrchol arno.

**Naratif**

Mae’r gweithiwr yn egluro sut bu Gwyndaf a Sara yn gweithio gyda gweithwyr iechyd proffesiynol eraill fel y nyrs ddeintyddol i ategu’r gwaith o ofalu am ddannedd a chroen y plant. Mae hefyd yn cydnabod bod Sara wedi gweithio gyda Max a oedd angen cymorth ychwanegol.

**Mae Debbie yn mynychu’r lleoliad oherwydd ei bod yn gweithio ar y Cynllun Gwên. Ble arall allai Gwyndaf a Sara gael gwybodaeth, cyngor a chymorth ar gyfer gofal corfforol y plant yn eu lleoliad?**

Gallai Gwyndaf a Sara gael mwy o gymorth a gwybodaeth gan ymwelydd iechyd, nyrs ysgol, deietegydd neu ddeintydd. Mae rhagor o wybodaeth ar gael hefyd gan Lywodraeth Cymru, Canllaw Bwyta’n Dda a’r Safonau Gofynnol Cenedlaethol ar gyfer Gofal Plant i blant hyd at 12 oed, ac mae gan y GIG wybodaeth gyffredinol am hybu iechyd.

**Naratif**

Mae’r gweithiwr yn rhestru amrywiaeth o weithwyr iechyd proffesiynol a allai helpu Gwyndaf a Sara. Mae hefyd yn sôn am nifer o adnoddau a chanllawiau defnyddiol.

**Sut all Gwyndaf a Sara weithio mewn ffyrdd sy’n amddiffyn eu hunain rhag honiadau ac yn amddiffyn y plant wrth gefnogi eu gofal corfforol?**

Gall Gwyndaf a Sara amddiffyn eu hunain rhag honiadau drwy gadw cofnod o bwy newidiodd cewyn a phryd. Gallent wneud yn siŵr nad ydynt ar eu pen eu hunain gyda phlentyn a chadw’r drws yn agored bob amser wrth helpu plentyn yn y toiled. Dylent bob amser ddilyn polisïau a gweithdrefnau a dangos safonau uchel o ymddygiad personol.

**Naratif**

Mae’r gweithiwr yn rhannu enghreifftiau da o sut y gall Gwyndaf a Sara amddiffyn eu hunain rhag honiadau. Mae hefyd yn nodi y dylai aelodau o staff ddilyn polisïau a gweithdrefnau’r lleoliad, sy’n nodi sut gallant amddiffyn eu hunain. Mae’r gweithiwr yn dangos ei fod yn deall pwrpas polisïau a gweithdrefnau.

**Atebion nad ydynt yn bodloni’r safonau**

Nodiadau'r llyfr gwaith

**Gan feddwl am Gwyndaf yn newid cewyn Mared, pam y mae’n bwysig cefnogi arferion gofal personol sy’n diwallu anghenion unigol y plant ac yn sicrhau eu bod yn cael eu trin ag urddas a pharch?**

Mae’n bwysig cynnal hylendid plant gan y gallent fod yn anghyfforddus os na fyddwn ni’n gwneud hyn. Yn ogystal, pan fyddwn yn newid cewyn, dylem fod yn ofalus.

**Naratif**

Nid yw’r gweithiwr yn egluro’n fanwl pam y gallai fod yn anghyfforddus gadael plentyn mewn cewyn gwlyb neu fudr, er enghraifft, y risg o gael haint. Gallai arogleuon drwg hefyd effeithio ar urddas y plentyn.

**Sut mae Gwyndaf a Sara wedi cynorthwyo gofal dannedd a chroen y plant?**

Roeddent wedi trefnu i nyrs ddeintyddol ddod i’r lleoliad.

**Naratif**

Nid yw’r gweithiwr yn egluro sut roedd Gwyndaf a Sara yn cefnogi gofal y plant a pham eu bod wedi trefnu i nyrs ddeintyddol fod yn bresennol.

**Mae Debbie yn mynychu'r lleoliad oherwydd ei bod yn gweithio ar y Cynllun Gwên.** **Ble arall allai Gwyndaf a Sara gael gwybodaeth, cyngor a chymorth ar gyfer gofal corfforol y plant yn eu lleoliad?**

Gallant ofyn i weithwyr proffesiynol eraill ym maes gofal iechyd am wybodaeth, cyngor a chefnogaeth.

**Naratif**

Mae angen i’r gweithiwr esbonio beth mae ‘gweithwyr gofal iechyd proffesiynol’ yn ei olygu. Heb enghreifftiau, mae’n anodd gwybod a ydyn nhw’n deall pwy allai’r rhain fod.

**Sut all Gwyndaf a Sara weithio mewn ffyrdd sy’n amddiffyn eu hunain rhag honiadau ac yn amddiffyn y plant wrth gefnogi eu gofal corfforol?**

Gall Gwyndaf a Sara amddiffyn eu hunain rhag honiadau drwy wneud yn siŵr nad ydyn nhw ar eu pen eu hunain gyda phlentyn.

**Naratif**

Nid oes digon o fanylion yn yr ateb hwn. Gallai Gwyndaf a Sara ganfod eu hunain ar eu pen eu hunain gyda phlentyn, felly mae pethau eraill y dylent eu gwneud i amddiffyn eu hunain, fel cadw’r drws yn agored wrth helpu plentyn i ddefnyddio’r toiled a chofnodi pwy sy’n newid cewyn plentyn. Mae angen i’r gweithiwr hefyd egluro bod polisïau a gweithdrefnau yn y gweithle ynghylch bod ar eich pen eich hun gyda phlentyn.

### 2.8 Rhoi meddyginiaeth

**Gweithgaredd dysgu**

**Atebion derbyniol**

Nodiadau'r llyfr gwaith

**Amlinellwch y ddeddfwriaeth a’r canllawiau cenedlaethol yn ymwneud â rhoi meddyginiaeth.**

* Deddf Gwasanaethau Cymdeithasol a Llesiant (Cymru) 2014
* Deddf Camddefnyddio Cyffuriau 1971 (rheoliadau 1972 a 2001)
* Deddf Iechyd 2006 (Meddyginiaeth dan Reolaeth)
* Rheoli Sylweddau Peryglus i Iechyd (COSHH) 1999
* Rheoliadau Gwastraff Peryglus 2005
* Deddf Iechyd Meddwl 2007
* Deddf Galluedd Meddyliol 2005 a'r Cod Ymarfer cysylltiol
* Canllawiau Cymru Gyfan i Fyrddau/Ymddiriedolaethau Iechyd mewn perthynas â meddyginiaethau a Gweithwyr Cymorth Gofal Iechyd Tachwedd 2015
* Safonau Gofynnol Cenedlaethol Gofal Dydd Arolygiaeth Gofal Cymru.

Mae Safon 11 yn y Safonau Gofynnol Cenedlaethol yn nodi canllawiau i sicrhau bod plant yn cael eu hamddiffyn gan bolisïau a gweithdrefnau meddyginiaeth y lleoliad a’u bod yn derbyn y feddyginiaeth sydd ei hangen arnynt.

Rhaid i leoliadau sicrhau eu bod wedi cael caniatâd ysgrifenedig gan y rhiant neu’r gofalwr cyn rhoi meddyginiaeth i blentyn, ac mae angen i weithwyr ddeall sgil effeithiau posibl y feddyginiaeth.

Mae angen storio’r feddyginiaeth yn ei chynhwysydd gwreiddiol a’i labelu’n glir gydag enw’r plentyn. Dylai lleoliadau gadw cofnod ysgrifenedig o’r holl feddyginiaeth a roddir i blant, gan gynnwys manylion y dos a’r amser y cafodd ei roi.

Mae angen i rieni neu ofalwyr lofnodi’r cofnod. Rhaid i leoliadau gadw cofnod o’r holl blant sy’n cymryd y feddyginiaeth yn rheolaidd - er enghraifft, plant ag asthma, a’r feddyginiaeth maent yn ei chymryd, fel mewnanadlyddion. Dylid diweddaru’r cofnod yn rheolaidd.

**Naratif**

Mae hwn yn ateb manwl sy’n rhestru’r darnau perthnasol o ddeddfwriaeth a chanllawiau cenedlaethol, gan ddangos ymwybyddiaeth y gweithiwr o’r rheolau sy’n ymwneud â rhoi meddyginiaeth.

Mae’r gweithiwr hefyd yn cynnwys enghreifftiau yn ei ateb, fel sut dylid storio meddyginiaethau, caniatâd a chofnodion ysgrifenedig, yn ogystal ag enghraifft o gyflwr plentyndod.

**Eglurwch y cysylltiad rhwng camweinyddu meddyginiaeth a diogelu.**

Mae camgymeriadau a chamarfer yn digwydd wrth roi meddyginiaeth oherwydd nad yw gweithdrefnau’n cael eu dilyn yn gywir. Gall rhai fod yn fwriadol, lle gall staff gamddefnyddio cyffuriau neu ddefnyddio lleddfolion i reoli ymddygiad. Gellir gwneud camgymeriadau ar bob cam o’r broses feddyginiaeth, naill ai gan y meddyg, y fferyllydd, y rheolwr neu’r gofalwr.

Credir bod camweinyddu meddyginiaeth yn fater diogelu pan fo pryderon ynghylch:

* peidio â rhoi meddyginiaeth heb reswm dilys
* defnydd anghywir o feddyginiaeth, ac eithrio er budd claf, neu blentyn neu unigolyn ifanc
* y weithred fwriadol o niwed gan ddefnyddio meddyginiaeth
* niwed damweiniol a achosir gan gamgymeriad wrth roi meddyginiaeth
* mynd ati'n fwriadol i ffugio cofnodion sy'n ymwneud â rhoi meddyginiaeth
* camddefnyddio neu orddibyniaeth ar dawelyddion i reoli ymddygiad.

Dylai staff mewn lleoliadau gofal cymdeithasol a gofal plant fod yn ymwybodol y dylid rhoi gwybod am bryderon ynghylch rhoi meddyginiaeth o dan weithdrefnau diogelu.

**Naratif**

Mae’r gweithiwr yn rhannu amrywiaeth dda o enghreifftiau o ddiogelu. Mae hefyd yn egluro lle gallai camgymeriadau ddigwydd yng nghadwyn y broses o roi meddyginiaeth.

**Pam y mae’n bwysig cofnodi gwybodaeth am roi meddyginiaeth?**

Mae’n bwysig cofnodi gwybodaeth am roi meddyginiaeth fel bod y sawl sy’n gyfrifol yn gwybod bod digon o feddyginiaeth i’w rhoi yn ôl yr angen. Dylid hefyd cael cofnod o pryd y rhoddir meddyginiaeth a dylai mwy nag un gweithiwr gofal plant fod yn bresennol. Mae hyn yn diogelu’r gweithwyr gofal plant rhag honiadau o ymddygiad amhriodol.

**Naratif**

Mae’r gweithiwr yn egluro pa wybodaeth sy’n cael ei chofnodi a’r rhesymau dros hyn, sy’n dangos ei fod wedi deall pwysigrwydd gwneud hyn.

**Atebion nad ydynt yn bodloni’r safonau**

Nodiadau'r llyfr gwaith

**Amlinellwch y ddeddfwriaeth a’r canllawiau cenedlaethol yn ymwneud â rhoi meddyginiaeth.**

Mae sawl darn o ddeddfwriaeth a chanllawiau cenedlaethol sy’n rhoi gwybodaeth i ni am roi meddyginiaeth, er enghraifft, Deddf Cyffuriau 1971.

**Naratif**

Mae’r gweithiwr yn nodi’n gywir bod sawl darn perthnasol o gyfreithloni ac arweiniad, ond mae angen iddo restru’r rhain i ddangos ei fod wedi gwneud rhywfaint o ymchwil.

Mae’r ddeddfwriaeth mae’r gweithiwr yn ei chrybwyll yn anghywir, gan mai Deddf Camddefnyddio Cyffuriau 1971 ydyw mewn gwirionedd. Mae angen i’r gweithiwr hwn wneud yn siŵr ei fod yn cyfeirio at ddeddfwriaeth a chanllawiau’n gywir.

**Eglurwch y cysylltiad rhwng camweinyddu meddyginiaeth a diogelu.**

Os bydd meddyginiaeth yn cael ei rhoi’n anghywir, gall achosi niwed, felly mae’n dod yn fater diogelu.

**Naratif**

Mae’r gweithiwr wedi dechrau egluro’r cysylltiad rhwng camweinyddu meddyginiaeth a diogelu, ond mae angen iddo gynnwys mwy o fanylion.

**Pam y mae’n bwysig cofnodi gwybodaeth am roi meddyginiaeth?**

Mae’n bwysig cofnodi popeth, er mwyn i ni wybod beth ddigwyddodd.

**Naratif**

Mae’r gweithiwr wedi dechrau egluro pam mae hi’n bwysig cofnodi gwybodaeth, ond mae angen iddo ychwanegu rhagor o wybodaeth fel gwneud yn siŵr bod y dos cywir yn cael ei roi ac y bydd cofnodi’r manylion hyn yn helpu i ddiogelu’r gweithiwr rhag honiadau o ymddygiad amhriodol.

## Llyfr Gwaith 3: Ymarfer proffesiynol fel gweithiwr y blynyddoedd cynnar a gofal plant

### 3.1 Rolau a chyfrifoldebau’r gweithiwr y blynyddoedd cynnar a gofal plant

**Gweithgaredd dysgu**

Darllenwch yr astudiaeth achos isod ac atebwch y cwestiynau

**Atebion derbyniol**

Nodiadau'r llyfr gwaith

**Pa gamau allai Julie eu cymryd a pham?**

Dylai Julie siarad â Daniel a dweud wrtho sut mae hyn yn effeithio ar y plant o ran cael y gofal gorau. Dylai egluro wrtho pam mae angen i’r rheolwyr fod yn ymwybodol, er mwyn iddyn nhw allu penderfynu sut i helpu, penderfynu pa gymorth i’w gynnig i Daniel a meddwl pa gamau i’w cymryd nesaf i wneud yn siŵr nad yw hyn yn effeithio ar ei waith. Mae angen rhoi gwybod am hyn.

**Naratif**

Mae’r gweithiwr yn deall pam dylai Julie siarad â Daniel gan fod risg y gallai effeithio ar y plant, ac mae angen iddyn nhw wneud yn siŵr eu bod yn rhoi’r gofal gorau i blant. Mae’r gweithiwr hefyd yn egluro y gallai Daniel, drwy siarad â rheolwr, gael gwybod pa gymorth mae’n gallu cael gafael arno.

**Pam y mae’n bwysig rhoi gwybod am arferion sy’n anniogel neu’n gwrthdaro â safonau neu bolisïau a gweithdrefnau?**

Mae’n bwysig rhoi gwybod am arferion sy’n anniogel gan eu bod yn effeithio ar blant a’u datblygiad, a gallant olygu bod plant yn agored i gael eu cam-drin neu eu hesgeuluso. Cyfrifoldeb y lleoliad yw sicrhau bod plant a phobl ifanc yn cael y gofal a’r addysg orau, ni waeth beth sy’n digwydd ym mywydau personol pobl. Mae polisïau a gweithdrefnau ar waith y dylid eu dilyn, ac os nad ydyn nhw’n cael eu dilyn, mae’n hanfodol rhoi gwybod i’r bobl iawn er mwyn iddynt allu dod o hyd i’r ateb gorau ar gyfer y lleoliad a’r staff. Mae gan weithwyr gofal plant ddyletswydd i roi gwybod am eu pryderon os ydynt yn amau unrhyw fath o gamymddwyn yn y lleoliad. ‘Chwythu'r chwiban’ yw’r enw ar hyn.

Mae'n bosibl na fydd teuluoedd a gofalwyr yn ymddiried mewn lleoliadau os byddant yn gweld bod gwybodaeth yn y llyfr yn anghywir. Mae'n bosibl y byddant hefyd yn ddigalon nad ydynt yn gwybod beth mae eu plant wedi bod yn ei wneud.

**Naratif**

Mae hwn yn ateb da a llawn sy’n nodi pam mae hi’n bwysig rhoi gwybod am arferion sy’n anniogel. Mae’n cynnwys enghreifftiau fel cam-drin ac esgeuluso ac yn egluro y dylai gweithwyr fod yn dilyn polisïau a gweithdrefnau. Mae’r gweithiwr yn siarad am ddatgelu camarfer, sy’n dangos ei fod yn deall y materion sy’n gysylltiedig â rhoi gwybod am arferion anniogel.

Mae hefyd yn esbonio sut gall gwybodaeth anghywir yn y llyfr effeithio ar deuluoedd.

**Ar adegau, mae’n bosibl y bydd dyletswydd gofal a hawliau unigolion yn gwrthdaro neu’n arwain at gyfyng-gyngor. Rhowch ddwy enghraifft pan allai hyn ddigwydd.**

Mae’n bosibl y bydd adegau pan na fyddwn yn cytuno â’r dewisiadau neu’r penderfyniadau mae plant, pobl ifanc a’u rhieni neu ofalwyr yn eu gwneud, oherwydd eu bod yn anniogel. Gall hyn olygu gwrthdaro rhwng ein dyletswydd gofal a pharchu hawliau’r plentyn. Er enghraifft, y tu allan i’r lleoliad, mae’n bosibl y bydd unigolyn ifanc yn dewis bwyta bwydydd afiach neu ysmygu. Mae'n bosibl y bydd plentyn ifanc eisiau dringo coeden uchel yn yr ardal awyr agored. Gall y penderfyniad i ganiatáu i blant wneud dewisiadau wneud i ni deimlo gwrthdaro neu benbleth. Gall cymryd rhan mewn gweithgareddau sy’n cynnwys elfen o risg hybu datblygiad plant, felly drwy asesu risg a helpu plant i asesu’r risgiau drostynt eu hunain, gallwn ategu hawliau plant. Pan fydd plant mewn amgylchedd sy’n rhy ddiogel, mae’n bosibl na fyddant yn gallu arfarnu risgiau a gwneud penderfyniadau drostynt eu hunain.

Mewn rhai achosion, gall y ddyletswydd gofal wrthdaro â hawliau plant oherwydd eu hanghenion unigol. Er enghraifft, mae’n bosibl y byddwn yn cyfyngu ar gyfleoedd chwarae plentyn oherwydd pryderon y gallai’r plentyn anafu ei hun, ond mewn amgylchedd diogel, gellir annog y plentyn i archwilio’r amgylchedd a rhoi cynnig ar bethau newydd. Mae hyn yn bwysig er mwyn hyrwyddo datblygiad plant a hyrwyddo eu hawliau.

**Naratif**

Mae’r ateb hwn yn cynnwys enghreifftiau da o’r gwrthdaro y gall gweithwyr ei wynebu wrth ddelio â chyfyng-gyngor rhwng dyletswydd gofal a hawliau unigolion. Mae’r gweithiwr yn sôn am rai termau pwysig, fel arfarnu risgiau, dyletswydd gofal, amgylcheddau diogel a hyrwyddo datblygiad plant.

**Pwy sy’n gyfrifol am ansawdd ymarfer Daniel?**

Mae atebolrwydd yn golygu bod yn gyfrifol am eich gweithredoedd. Mae pob gweithiwr gofal plant yn atebol am eu gweithredoedd.

Dylai pob gweithiwr gofal plant wneud yn siŵr eu bod yn gymwys i gyflawni’r dasg y gofynnir iddynt ei gwneud a rhoi blaenoriaeth i anghenion plant bob amser.

Dylai Daniel gael ei hyfforddi’n briodol i wneud yn siŵr ei fod yn gymwys i gyflawni ei ddyletswyddau.

Mae Daniel yn atebol i’r plant a’r bobl ifanc y mae’n eu cynorthwyo.

Mae gan Daniel ddyletswydd gofal i sicrhau bod pob plentyn neu unigolyn ifanc yn y lleoliad yn ddiogel.

Mae angen i Daniel allu cyfiawnhau neu egluro ei weithredoedd os oes angen iddo wneud hynny.

Mae Daniel hefyd yn atebol i’w gyflogwr.

Mae atebolrwydd hefyd yn golygu cydymffurfio â pholisïau, safonau, codau ymddygiad ac ymarfer proffesiynol.

**Naratif**

Mae’r gweithiwr yn ysgrifennu disgrifiad clir o ystyr atebolrwydd a phwy sy’n atebol am ansawdd ymarfer Daniel. Mae hyn yn dangos ei fod yn deall atebolrwydd a sut gall fod yn wahanol yn dibynnu ar y rôl a’r cyfrifoldebau.

**Sut all Daniel a Julie ddefnyddio prosesau myfyrio i wella eu hymarfer?**

Er mwyn gwella ymarfer, dylai Daniel a Julie nodi eu sgiliau a’u cryfderau presennol a’r meysydd i’w datblygu. Dylent edrych yn ôl ar berfformiad yn y gorffennol a myfyrio ar arferion gwaith, fel darn o waith, digwyddiad, cyfarfod neu sgwrs a gofyn cwestiynau iddynt eu hunain fel:

* beth sy’n cael ei wneud yn dda?
* pam?
* sut?
* beth nad yw’n cael ei wneud mor dda â hynny?
* sut gellir gwella hyn?

Drwy wneud hyn, mae gweithwyr yn myfyrio.

Mae datblygiad proffesiynol yn bwysig gan ei fod yn helpu gweithwyr i wella eu gwybodaeth a’u dealltwriaeth o waith, datblygu eu sgiliau a dysgu rhai newydd. Mae myfyrio ar ymarfer yn gyfle i roi cynnig ar sefyllfaoedd newydd a pharatoi ar gyfer rolau a chyfrifoldebau newydd.

Mae’r cwestiynau i’w gofyn wrth bwyso a mesur ymarfer yn cynnwys:

* beth wnes i ei ddysgu?
* beth weithiodd yn dda a pham?
* sut ydw i’n teimlo am y profiad?
* beth fyddwn i wedi ei wneud yn wahanol?
* beth allwn i fod wedi ei wneud i wella’r canlyniad?

Gall cadw dyddiadur myfyriol helpu i fyfyrio’n rheolaidd ar ymarfer. Gellir ei ddefnyddio i gofnodi meddyliau, teimladau a safbwyntiau, yn hytrach na rhestr o ddigwyddiadau’r dydd. Gall Daniel a Julie ddefnyddio’r dyddiadur i ddisgrifio ac arfarnu gweithgareddau a ddarparwyd ar gyfer y plant a nodi sut y bu iddynt ymateb i ymddygiad y plant. Mae dyddiadur myfyriol yn ffordd dda o feddwl am sut rydyn ni’n cyfathrebu â chydweithwyr, rhieni a gofalwyr.

**Naratif**

Mae’r gweithiwr yn dangos ei fod yn deall sut gall ymarfer myfyriol helpu i wella ei ymarfer, ei sgiliau a’i gryfderau ei hun, gan nodi meysydd i’w datblygu ar yr un pryd.

Mae’r gweithiwr hefyd yn cynnwys enghreifftiau o gwestiynau a all ei helpu i fyfyrio. Mae’n tynnu sylw at y ffaith ei bod yn dda ystyried sut mae’n cyfathrebu â chydweithwyr, rhieni a gofalwyr.

**Atebion nad ydynt yn bodloni’r safonau**

Nodiadau'r llyfr gwaith

**Pa gamau allai Julie eu cymryd a pham?**

Gallai Julie annog Daniel i siarad â’i reolwr.

**Naratif**

Mae angen i’r gweithiwr esbonio pam mae Daniel yn cael ei annog i siarad â’i reolwr. Heb esboniad llawnach, nid ydym yn gwybod a yw’r gweithiwr yn deall pam mae angen i Daniel siarad â’i reolwr ac a yw’n deall beth allai ddigwydd os nad yw’n gwneud hynny.

**Pam y mae’n bwysig rhoi gwybod am arferion sy’n anniogel neu sy’n gwrthdaro â safonau neu bolisïau a gweithdrefnau?**

I gadw plant yn ddiogel.

**Naratif**

Mae’n wir bod rhoi gwybod am arferion sy’n anniogel yn cadw plant yn ddiogel, ond mae angen mwy o enghreifftiau i esbonio pam ei bod yn bwysig, er enghraifft, i roi’r wybodaeth ddiweddaraf i deuluoedd a gwneud yn siŵr bod y lleoliad yn dilyn y gweithdrefnau cywir.

**Ar adegau, mae’n bosibl y bydd dyletswydd gofal a hawliau unigolion yn gwrthdaro neu’n arwain at gyfyng-gyngor. Rhowch ddwy enghraifft pan allai hyn ddigwydd.**

* Mae’n bosibl y bydd plant eisiau bwyta bwyd nad yw'n dda iddynt. Mae angen i ni wneud yn siŵr eu bod yn bwyta’n iach.
* Mae'n bosibl y bydd plant eisiau gwneud pethau peryglus, ac mae gennym ddyletswydd i’w cadw’n ddiogel.

**Naratif**

Mae’r gweithiwr wedi dechrau sylwi ar wrthdaro/problem, ond mae angen iddo rannu mwy o enghreifftiau o pam mae hyn yn broblem a sut mae hyn yn gwrthdaro â hawliau unigolion.

Er enghraifft, pwy sy’n penderfynu a yw rhywbeth yn beryglus? Nid yw’r gweithiwr yn ystyried sut bydd amgylchedd diogel yn helpu plant i ddatblygu sgiliau.

**Pwy sy’n gyfrifol am ansawdd ymarfer Daniel?**

Mae’r rheolwr yn atebol am ansawdd ymarfer Daniel.

**Naratif**

Mae’r gweithiwr yn egluro bod y rheolwr yn atebol ac yn gyfrifol am ansawdd ymarfer Daniel, ond mae Daniel hefyd yn gyfrifol am ei weithredoedd ei hun ac mae ganddo ddyletswydd i roi gwybod i’w reolwr os oes ganddo unrhyw broblem neu os oes angen mwy o gymorth arno.

**Sut all Daniel a Julie ddefnyddio prosesau myfyrio i wella eu hymarfer?**

Mae meddwl am yr hyn a ddigwyddodd yn helpu i wella ymarfer gan y bydd Daniel a Julie yn dysgu o’r camgymeriadau a wnaethant.

**Naratif**

Mae’n dda edrych yn ôl a dysgu o gamgymeriadau, ond mae myfyrio hefyd yn ymwneud â dysgu o’r hyn a aeth yn dda a pham. Mae angen i’r gweithiwr ychwanegu mwy o fanylion at ei ateb.

### 3.2 Gwaith partneriaeth

**Gweithgaredd dysgu**

**Ateb derbyniol**

Nodiadau'r llyfr gwaith

**Beth yw egwyddorion gwaith partneriaeth a pham y mae gwaith partneriaeth a gwaith amlasiantaethol yn bwysig wrth ofalu am blant?**

Dyma egwyddorion gwaith partneriaeth:

* nodi rôl pob unigolyn
* gweithio tuag at gyflawni’r un nod
* gweithio fel tîm
* gweithio’n agored
* datblygu perthynas dda ag eraill
* gwneud yn siŵr bod rheolau ar waith
* ymddiriedaeth
* parch tuag at eraill
* cyfathrebu da
* effeithlonrwydd
* gosod targedau realistig
* rhannu gwybodaeth
* rhannu’r baich gwaith
* cadw cyfrinachedd
* dathlu llwyddiannau a thrafod y gwersi a ddysgwyd
* cynnig adborth
* ystyried arbenigedd pobl eraill.

Mae gwaith partneriaeth yn bwysig oherwydd mae gan bob plentyn anghenion gwahanol. Dim ond gweithwyr proffesiynol hyfforddedig sy’n gallu diwallu rhai o’r anghenion hyn, ond bydd unrhyw un sydd â digon o wybodaeth ac ymroddiad yn gallu helpu plant sydd ag anghenion eraill. Mae angen i leoliadau weithio mewn partneriaeth â gweithwyr proffesiynol i gefnogi plant a’u teuluoedd a’u gofalwyr.

**Naratif**

Mae’r ateb yn cynnwys sawl egwyddor o waith partneriaeth ac mae’n egluro pam mae gweithio mewn partneriaeth ag aml-asiantaethau yn bwysig.

Mae’r gweithiwr yn nodi y gallai fod angen gweithio gyda gweithwyr proffesiynol hyfforddedig ar adegau ac mae’n cydnabod eu bod yn dal i allu cynnig cymorth, ond **dim ond** os oes ganddynt ddigon o wybodaeth ac ymroddiad.

**Ateb nad yw’n bodloni’r safonau**

Nodiadau'r llyfr gwaith

**Beth yw egwyddorion gwaith partneriaeth a pham y mae gwaith partneriaeth a gweithio amlasiantaethol yn bwysig wrth ofalu am blant?**

Cyfathrebu clir ac ymddiriedaeth.

Mae’n bwysig gweithio gyda sawl asiantaeth gan fod ganddynt swyddi i’w gwneud.

**Naratif**

Mae cyfathrebu ac ymddiriedaeth glir yn ddwy egwyddor o waith partneriaeth ond mae rhai eraill. Mae angen i’r gweithiwr ychwanegu rhagor o wybodaeth, fel sy’n cael ei gynnwys yn yr ateb derbyniol uchod.

Nid yw’r ateb a roddir i waith aml-asiantaeth yn ddigon manwl gan nad yw’n dweud bod gwaith partneriaeth aml-asiantaeth yn digwydd.

### 3.4 Trin gwybodaeth

**Gweithgaredd dysgu**

**Atebion derbyniol**

Nodiadau'r llyfr gwaith

**Eglurwch beth yw ystyr y termau “diogelu data” a “thrin gwybodaeth” a’u cysylltiad â deddfwriaeth berthnasol.**

Mae diogelu data yn set o strategaethau a phrosesau y gallwch eu defnyddio i sicrhau preifatrwydd, argaeledd ac uniondeb eich data. Dylai pob lleoliad sy’n ymdrin â gwybodaeth gael cod ymarfer sy’n egluro’r camau i’w cymryd i sicrhau bod gwybodaeth gyfrinachol yn cael ei thrin yn briodol ac yn gywir. Mae’r rhain yn gysylltiedig â’r Ddeddf Diogelu Data a’r Rheoliad Cyffredinol ar Ddiogelu Data (GDPR). Mae angen i ddarparwyr gofal plant gydymffurfio â’r Ddeddf gan ei bod yn aml yn ofynnol iddynt ddelio â llawer iawn o wybodaeth am bob plentyn, a chadw’r wybodaeth honno.

**Naratif**

Mae’r gweithiwr yn egluro beth mae diogelu data yn ei olygu, yn nodi dau ddarn perthnasol o ddeddfwriaeth ac yn egluro’r prosesau sy’n ymwneud â diogelu data.

**Beth yw ystyr “systemau diogel ar gyfer cofnodi a storio gwybodaeth”, a pham y mae’n bwysig bod systemau diogel ar waith ar gyfer cofnodi a storio gwybodaeth mewn lleoliadau’r blynyddoedd cynnar a gofal plant?**

Defnyddir systemau diogel i gofnodi a storio gwybodaeth yn ddiogel fel mai dim ond pobl sydd â chaniatâd sy’n gallu ei gweld.

Dyma enghreifftiau o gadw gwybodaeth yn ddiogel:

* defnyddio cyfrinair i gael gafael ar wybodaeth ar gyfrifiadur
* cadw gwybodaeth dan glo mewn cabinet ffeilio sy’n gallu cael ei agor gan bobl sydd â chaniatâd, a neb arall.

Mae angen cadw data unigolion yn ddiogel fel nad yw pobl nad oes ganddynt hawl i wybod amdano yn gallu cael gafael arno, naill ai drwy gael mynediad yn fwriadol neu’n ddamweiniol.

Mae systemau diogel ar gyfer cofnodi a storio gwybodaeth yn bwysig oherwydd:

* mae data am unigolion yn bersonol ac yn gyfrinachol, ac mae gan yr unigolyn hawl i ddisgwyl y bydd yn cael ei drin yn ddiogel
* os yw cofnodion yn mynd i’r dwylo anghywir, gellid eu defnyddio i gam-drin rhywun, felly mae angen gwneud pob ymdrech i atal hyn rhag digwydd
* dywed y gyfraith mai dim ond data perthnasol y dylid ei storio, sy’n ei gwneud yn debygol bod unrhyw beth a gofnodir yn wybodaeth sensitif.

**Naratif**

Mae’r gweithiwr yn egluro beth mae system ddiogel yn ei olygu ac yn defnyddio enghreifftiau o wahanol fathau o systemau diogel i ddweud pam eu bod yn bwysig.

**Ateb nad yw’n bodloni’r safonau**

Nodiadau'r llyfr gwaith

**Eglurwch beth yw ystyr y termau “diogelu data” a “thrin gwybodaeth” a’u cysylltiad â deddfwriaeth berthnasol?**

Mae diogelu data a thrin gwybodaeth yn golygu bod yn rhaid cadw gwybodaeth yn ddiogel ac yn breifat.

Cyfraith Diogelu Data

**Naratif**

Er mwyn i’r ateb fodloni’r safon, dylai egluro beth yw ystyr ‘cadw’n ddiogel ac yn breifat’, ac nid oes cyfeiriadau cywir at y ddeddfwriaeth berthnasol.

**Beth yw ystyr “systemau diogel a ar gyfer cofnodi a storio gwybodaeth”, a pham y mae’n bwysig cael systemau diogel ar waith ar gyfer cofnodi a storio gwybodaeth mewn lleoliadau’r blynyddoedd cynnar a gofal plant?**

Cedwir gwybodaeth yn ddiogel er mwyn cadw gwybodaeth am blant yn breifat.

**Naratif**

Nid yw hyn yn ateb y cwestiwn yn llawn. Mae’n gywir dweud bod yr wybodaeth yn cael ei chadw’n ddiogel, ond mae angen i ni weld enghreifftiau o sut gellir gwneud hyn.

Nid yw systemau diogel yn ymwneud â chadw gwybodaeth yn breifat. Maent yn cael eu defnyddio i wneud yn siŵr bod y bobl iawn yn gallu cael gafael ar wybodaeth a chau allan y bobl nad ydynt i fod i gael gafael ar yr wybodaeth.

**Gweithgaredd dysgu**

**Atebion derbyniol**

Nodiadau'r llyfr gwaith

**Beth yw’r gwahaniaeth rhwng ffaith, barn a dyfarniad?**

Mae **ffaith** yn rhywbeth y profwyd ei fod yn gywir. Gall ffeithiau gynnwys enw llawn, dyddiad geni, cyfeiriad a gofynion deietegol rhywun. Gallwch ddod o hyd i ffeithiau drwy arsylwi plentyn, a gellir rhannu’r wybodaeth hon â’u rhieni neu ofalwyr.

Byddwn yn egluro beth ddigwyddodd **mewn gwirionedd** yn unig, yn hytrach na rhannu’r hyn rydw i’n **meddwl** sydd wedi digwydd.

Nid yw **barn** o reidrwydd yn seiliedig ar ffaith neu wybodaeth. Dylai pawb allu lleisio eu barn – mae’n dda cael barn pwy bynnag sy’n cytuno, ond dylid ystyried hyn yn ofalus wrth weithio gyda phlant.

**Dyfarniad** yw’r gallu i ffurfio safbwynt, gwneud penderfyniadau da neu ddod i gasgliad am fater penodol. Bydd y profiad a’r gallu i wneud penderfyniadau da yn arwain at ganlyniad cadarnhaol i lesiant a datblygiad plentyn. Gall gweithwyr gofal plant weld pan fydd plant yn cael anawsterau a gwybod pwy sydd angen cymorth ychwanegol.

**Naratif**

Mae’r gweithiwr yn egluro’r gwahaniaeth rhwng ffaith, barn a dyfarniad ac yn defnyddio enghreifftiau yn eu hateb.

**Pam ydych chi’n meddwl y dylai plant a’u teuluoedd/gofalwyr allu gweld y wybodaeth sy’n cael ei chofnodi amdanynt?**

Credaf y dylai plant a’u teuluoedd a’u gofalwyr allu gweld yr wybodaeth a gofnodwyd amdanynt am ein bod yn gweithio gyda’n gilydd ac rydym i gyd eisiau’r canlyniad a’r datblygiad gorau posibl i’r plant. Ni ddylid cadw unrhyw beth yn gyfrinach, gan ein bod yn gweithio fel tîm gyda’r teuluoedd, y gofalwyr a’r plant.

Yn benodol, dylem helpu pobl i ddeall:

* pa ddata sy'n cael ei gasglu
* sut mae’n cael ei ddefnyddio
* gyda phwy y gellid ei rannu
* am ba hyd y bydd yn cael ei gadw.

Dylem gynnwys plant, teuluoedd a gofalwyr gan fod yr wybodaeth sy’n cael ei storio yn ymwneud â nhw.

Nid yw’r Ddeddf Diogelu Data yn rhwystr rhag rhannu gwybodaeth ond mae’n darparu fframwaith i sicrhau bod gwybodaeth bersonol yn cael ei rhannu’n gywir. Yn ogystal, mae’r ddeddf hon yn caniatáu i bobl gael gafael ar eu data personol.

Mae angen i ni fod yn agored ac yn onest a nodi pam, beth, sut a gyda phwy y bydd gwybodaeth yn cael ei rhannu. Mae angen caniatâd arnom, oni bai ei bod yn anniogel neu’n amhriodol iddo gael ei roi.

**Naratif**

Mae ateb y gweithiwr yn dangos pwysigrwydd cydweithio â phlant a’u teuluoedd a’u gofalwyr o ran storio eu gwybodaeth. Mae’r gweithiwr yn nodi y dylai pobl, yn ôl y gyfraith, allu cael gafael ar eu gwybodaeth bersonol.

**O dan ba amgylchiadau fyddech chi ddim yn gallu rhannu gwybodaeth sydd wedi’i chofnodi gydag unigolion?**

Mae’n bosibl y bydd sefyllfaoedd lle na allwch rannu gwybodaeth er mwyn amddiffyn plentyn. Er enghraifft, os oes amheuaeth bod rhiant neu ofalwr yn cam-drin plentyn, ni ddylech rannu’r wybodaeth â nhw. Yn hytrach, mae angen ei rhannu gyda’r gwasanaethau cymdeithasol a/neu’r heddlu, er mwyn diogelu llesiant y plentyn.

**Naratif**

Mae’r gweithiwr yn defnyddio enghraifft, yn yr achos hwn, o amheuaeth o gam-drin, i esbonio pam na ellir rhannu gwybodaeth ag unigolion mewn rhai sefyllfaoedd. Mae’r gweithiwr hefyd yn egluro beth fydd yn digwydd i’r wybodaeth, sy’n dangos ei fod yn deall y broses o rannu gwybodaeth a phryd mae’n briodol gwneud hynny.

**Atebion nad ydynt yn bodloni’r safonau**

Nodiadau'r llyfr gwaith

**Beth yw’r gwahaniaeth rhwng ffaith, barn a dyfarniad?**

Mae **ffaith** yn rhywbeth sy’n wir.

Mae **barn** yn rhywbeth nad yw’n seiliedig ar ffaith.

Mae **dyfarniad** yn rhywbeth y dylem geisio ei osgoi gan na ddylem fod yn barnu eraill.

**Naratif**

Mae’r gweithiwr yn ceisio ateb y cwestiwn, ond mae angen mwy o fanylion yn yr ateb.

Mae’n gywir bod ffaith yn rhywbeth ‘go iawn’ ond mae’n fwy na hyn. Mae hefyd yn ymwneud â rhywbeth sy’n gywir ac sydd â thystiolaeth i’w ategu.

Mae’r gweithiwr wedi camddeall ystyr ‘barn’. Nid yw’n golygu barnu pobl eraill, gan ei fod yn ymwneud â gwneud penderfyniad. Gweler yr ateb derbyniol uchod am ystyr cywir barn.

**Pam ydych chi’n meddwl y dylai plant a’u teuluoedd/gofalwyr allu gweld y wybodaeth sy’n cael ei chofnodi amdanynt?**

Mae’n cynnwys eu gwybodaeth nhw er mwyn iddynt allu cael gafael arni.

**Naratif**

Er ei bod yn gywir dweud mai eu gwybodaeth nhw ydyw, mae angen i’r gweithiwr gyfeirio at y Ddeddf Diogelu Data i ategu ei ateb. Mae angen iddo hefyd esbonio bod angen bod yn ofalus, er enghraifft er mwyn osgoi datgelu gwybodaeth sensitif i gamdriniwr.

**O dan ba amgylchiadau fyddech chi ddim yn gallu rhannu gwybodaeth sydd wedi’i chofnodi gydag unigolion?**

Allwn ni ddim rhannu gwybodaeth nad yw’n ymwneud â nhw.

**Naratif**

Mae’r gweithiwr yn tynnu sylw at y ffaith nad yw’n gallu rhannu gwybodaeth ag unigolion os nad yw’n ymwneud â nhw, ond mae angen iddo gynnwys enghreifftiau o ba bryd y byddai’n gallu rhannu gwybodaeth. Dyma enghreifftiau posibl y gallai eu defnyddio:

* os oes angen caniatâd arnoch
* os oes risg i blentyn os bydd gwybodaeth wedi cael ei datgelu
* os nad yw manylion adnabod y sawl sy’n gwneud y cais wedi cael eu gwirio.

### 3.6 Datblygiad proffesiynol parhaus

**Gweithgaredd dysgu**

**Atebion derbyniol**

**Sylwer: Mae nifer o atebion posibl wedi eu rhestru isod. Nid oes disgwyl i weithwyr restru pob un ohonynt.**

Nodiadau'r llyfr gwaith

**Beth yw cyfrifoldeb cyflogwr o ran goruchwylio ac arfarnu?**

Mae gan gyflogwyr rolau a chyfrifoldebau ar gyfer goruchwylio ac arfarnu, gan gynnwys:

* sicrhau bod y gweithiwr gofal plant yn glir ynghylch ei rôl, ei gyfrifoldebau a’i atebolrwydd a’i fod yn gymwys ar eu cyfer
* myfyrio ar eu hymarfer, ei ddadansoddi a’i arfarnu
* pennu, cytuno ar ac adolygu nodau ac amcanion CAMPUS (cyraeddadwy, amser wedi ei bennu, mesuradwy, penodol, uchelgeisiol a synhwyrol)
* rhoi adborth adeiladol
* sicrhau ymarfer cyson
* gwerthuso ac arfarnu gwaith y gweithiwr gofal plant
* hybu iechyd a llesiant y gweithiwr gofal plant
* deall eu rôl yn y gweithlu
* gosod ffiniau clir
* meithrin hunanhyder
* nodi ac adolygu anghenion hyfforddi – datblygiad proffesiynol parhaus (DPP)
* gwella sgiliau gweithio mewn tîm
* bod yn dryloyw ac yn agored
* helpu’r unigolyn sy’n cael ei oruchwylio i ddeall gwerthoedd a chyfeiriad y sefydliad/lleoliad, a’u cyfraniad atynt
* sicrhau bod plant a’u gofalwyr yn cael gwasanaeth o ansawdd da
* sicrhau y glynir wrth bolisïau a gweithdrefnau.

**Naratif**

Fel canllaw, dylai gweithwyr restru pedair neu bum enghraifft o gyfrifoldebau cyflogwr.

**Atebion nad ydynt yn bodloni’r safonau**

Nodiadau llyfr gwaith

**Beth yw cyfrifoldeb cyflogwr am oruchwylio ac arfarnu?**

Mae gan gyflogwyr rolau a chyfrifoldebau ar gyfer goruchwylio ac arfarnu, gan gynnwys trefnu i mi fynychu sesiwn goruchwyliaeth.

**Naratif**

Tra bod y gweithiwr yn gywir i ddweud y bydd y cyflogwr yn trefnu iddo fynychu goruchwyliaeth, mae mwy o gyfrifoldebau na hyn, fel y gwelir yn yr ateb derbyniol uchod.

**Atebion derbyniol**

**Beth yw cyfrifoldeb gweithiwr y blynyddoedd cynnar a gofal plant o ran goruchwylio ac arfarnu?**

Rhaid i weithwyr y blynyddoedd cynnar a gofal plant fynd i sesiynau goruchwylio ac arfarnu. Rhaid i weithwyr gofal plant sicrhau bod yr oruchwyliaeth yn gyswllt misol rheolaidd rhyngddyn nhw a’u goruchwyliwr i edrych ar gynnydd a blaenoriaethu tasgau unigol.

Mae goruchwyliaeth yn golygu bod y gweithiwr yn gofyn am gyngor a chymorth gan ei oruchwyliwr ac yn cael cynnig cyngor a chymorth, yn nodi meysydd i’w gwella, ac yn adolygu anghenion hyfforddi (datblygiad proffesiynol parhaus). Rhaid i weithwyr gofal plant sicrhau bod eu arfarniad yn grynodeb o’u goruchwyliaeth, gan y bydd hyn yn dangos eu datblygiad proffesiynol parhaus.

Bydd arfarniad sy’n seiliedig ar oruchwyliaeth yn dangos eu bod wedi bodloni cynlluniau datblygu unigol ac ar gyfer y swydd ac wedi cytuno ar amcanion newydd.

**Naratif**

Mae’r gweithiwr yn egluro ei gyfrifoldebau’n glir drwy roi enghreifftiau amrywiol yn ei ateb. Mae hyn yn dangos ei fod yn deall ei gyfrifoldebau.

**Ateb nad yw’n bodloni’r safonau**

Nodiadau'r llyfr gwaith

**Beth yw cyfrifoldeb gweithwyr y blynyddoedd cynnar a gofal plant o ran goruchwylio ac arfarnu?**

Gwneud yn siŵr ein bod ni’n cyrraedd yr oruchwyliaeth neu’r arfarniad yn brydlon a pheidio â chanslo.

**Naratif**

Mae’n wir bod cyrraedd ar amser yn un o gyfrifoldebau’r gweithiwr, ond er mwyn i’r ateb fodloni’r safonau mae angen mwy o enghreifftiau.

**Gweithgaredd dysgu**

**Ateb derbyniol**

Nodiadau'r llyfr gwaith

**Pam mae ymarfer myfyriol yn bwysig?**

Mae ymarfer myfyriol yn golygu edrych yn ôl a myfyrio ar brofiad sydd wedi digwydd yn ystod ymarfer. Mae’n ein hannog i fyfyrio a meddwl am y canlynol:

* beth ddigwyddodd
* pa benderfyniadau a wnaed
* pa gamau a gymerwyd
* canlyniadau’r penderfyniadau a’r gweithredoedd hynny.

Mae emosiwn yn rhan bwysig o ymarfer myfyriol gan ei fod yn caniatáu i ni archwilio ein teimladau, ein gwerthoedd a’n dyfarniadau am ymarfer penodol. Mae hyn er mwyn cefnogi dysgu dyfnach am yr hyn a ddigwyddodd a pham. Mae ymarfer myfyriol yn ein helpu i ddysgu o’r hyn a ddigwyddodd a datblygu a gwella ein hymarfer yn y dyfodol.

Mae ymarfer myfyriol yn ein galluogi i gael gwell ymwybyddiaeth ohonom ein hunain, ein gwybodaeth a’n dealltwriaeth, ein sgiliau a’n cymwyseddau, ac arferion yn y gweithle yn gyffredinol. Mae’n golygu meddwl am y canlynol:

* beth wnaethom ni
* pam y gwnaethom hynny
* a oedd yn llwyddiannus ai peidio
* sut gellid bod wedi ei wneud yn well neu’n wahanol

a chynllunio ar gyfer unrhyw newid i’n harferion yn y dyfodol.

**Naratif**

Mae’r gweithiwr yn defnyddio sawl enghraifft i ddangos ei fod yn deall beth mae ymarfer myfyriol yn ei olygu, pam mae’n bwysig a sut gall ategu ei ddatblygiad personol a phroffesiynol.

**Ateb nad yw’n bodloni’r safonau**

Nodiadau'r llyfr gwaith

**Pam mae ymarfer myfyriol yn bwysig?**

Mae ymarfer myfyriol yn bwysig gan fod angen i ni feddwl am sut gallwn ni wella pethau ar gyfer y tro nesaf.

**Naratif**

Mae’r ateb hwn yn rhannol gywir, ond er mwyn iddo fodloni’r safonau mae angen i’r gweithiwr ychwanegu mwy o enghreifftiau, fel egluro beth aeth yn dda a nodi meysydd dysgu. Mae ymarfer myfyriol yn golygu mwy na dim ond edrych ar bethau y mae angen eu gwella.

## Llyfr Gwaith 4: Diogelu plant

### 4.1 Fframwaith deddfwriaethol ar gyfer diogelu

**Gweithgaredd dysgu**

Eglurwch ystyr y termau canlynol mewn brawddeg neu ddwy.

**Atebion derbyniol**

**Niwed**

Mae niwed yn cynnwys pob ymddygiad niweidiol, yn enwedig ymddygiad sy’n achosi camdriniaeth, fel:

* cam-drin corfforol
* esgeulustod
* cam-drin rhywiol
* cam-drin emosiynol.

**Naratif**

Mae’r gweithiwr yn cynnwys amrywiaeth o enghreifftiau, sy’n dangos ei fod yn deall amrywiaeth o wahanol fathau o niwed.

**Cam-drin**

Dylai plant a phobl ifanc deimlo’n ddiogel. Dylent gael eu hamddiffyn rhag camdriniaeth a’u cadw’n iach fel eu bod yn parhau i ddatblygu’n dda. Gall gwahanol fathau o gam-drin ac esgeulustod ddigwydd yng nghartref y plentyn neu mewn lleoliad gofal plant. Gall teulu neu ofalwyr, perthnasau, ffrindiau a dieithriaid gam-drin plant.

Mae angen i ni allu sylwi ar blant a allai fod yn dioddef camdriniaeth, a bod yn ymwybodol o’n rôl yn eu hamddiffyn. Ceir pedwar categori o gam-drin:

* corfforol
* esgeulustod
* rhywiol
* emosiynol.

**Naratif**

Mae’r gweithiwr yn esbonio lle gallai cam-drin ddigwydd ac yn rhestru pedwar categori. Mae hyn yn dangos ei fod yn deall y diffiniad o gam-drin a lle gallai ddigwydd.

**Esgeulustod**

Esgeulustod yw methiant parhaus i ddiwallu anghenion sylfaenol plentyn. Dyma’r math mwyaf cyffredin o gam-drin plant.

**Naratif**

Mae’r gweithiwr yn egluro’n gywir bod esgeulustod yn fethiant ‘parhaus’ i ddiwallu anghenion sylfaenol plentyn. Mae hefyd yn cysylltu hyn â cham-drin, sy’n dangos ei fod yn deall y cysylltiad rhwng esgeulustod a cham-drin.

**Diogelu**

Mae diogelu yn golygu amddiffyn plant a phobl ifanc rhag niwed, camdriniaeth ac esgeulustod. Mae’n golygu hyrwyddo llesiant plentyn a sefydlu canllawiau i atal camdriniaeth a gwella diogelwch plant yn ddyddiol, i hyrwyddo iechyd da, llesiant a hawliau dynol.

**Naratif**

Mae’r gweithiwr yn egluro ystyr diogelu drwy ddefnyddio termau perthnasol. Mae’r enghreifftiau mae’n eu defnyddio, fel cyfeirio at iechyd da, llesiant a hawliau dynol, yn dangos dealltwriaeth,

**Atebion nad ydynt yn bodloni’r safonau**

**Niwed**

Mae niwed yn golygu bod y plentyn yn cael loes.

**Naratif**

Mae bod neu deimlo eich bod chi wedi cael loes yn un o amrywiaeth o ymatebion i gam-drin corfforol neu emosiynol. Nid yw’r gweithiwr yn cynnwys mathau eraill o niwed fel esgeulustod, cam-drin rhywiol neu gam-drin emosiynol. Er mwyn i’r ateb hwn fodloni’r safon, mae angen mwy o wybodaeth ac amrywiaeth ehangach o enghreifftiau.

**Cam-drin**

Mae cam-drin yn deillio o gyswllt rhywiol neu gorfforol.

**Naratif**

Mae’r gweithiwr wedi dechrau egluro ystyr cam-drin, ond mae’n fwy na dim ond cyswllt rhywiol a chorfforol (gweler yr ateb derbyniol am ragor o wybodaeth).

**Esgeulustod**

Mae hyn yn golygu bod plentyn yn cael ei anwybyddu.

**Naratif**

Mae esgeulustod yn digwydd dros gyfnod parhaus o amser ac mae’n fwy na dim ond anwybyddu. Er mwyn i’r ateb hwn fodloni’r safon, mae angen i’r gweithiwr ddangos ei fod yn deall beth mae esgeulustod yn ei olygu ac esbonio’r ystyr yn llawn.

**Diogelu**

Mae hyn yn golygu cadw plant yn ddiogel rhag risg a niwed.

**Naratif**

Mae’r gweithiwr yn gywir i ddweud bod hyn yn golygu cadw plant yn ddiogel rhag niwed ond mae hefyd yn ymwneud â’u hamddiffyn rhag cael eu cam-drin a’u hesgeuluso. Mae diogelu’n hyrwyddo datblygiad cadarnhaol hefyd. Gweler yr ateb derbyniol am enghreifftiau.

### 4.2 Diogelu plant rhag niwed, camdriniaeth neu esgeulustod

**Gweithgaredd dysgu**

Darllenwch yr astudiaethau achos ac atebwch y cwestiynau:

**Atebion derbyniol**

**Nodiadau'r llyfr gwaith**

**Pa bryderon fyddai gennych am Tom a’i fam?**

Byddwn yn poeni bod cam-drin domestig, cam-drin corfforol ac esgeulustod yn digwydd gartref. Byddwn yn poeni am gleisiau mam Tom, y newid yn ymddygiad Tom a’i fam a’r ffordd mae Tom yn cael ei drin gartref. Mae tystiolaeth yn awgrymu bod Tom yn gweld ymddygiad ymosodol, gan fod hyn yn cael ei gopïo yn ei chwarae.

Mae mam Tom hefyd yn ymddangos yn fregus ac yn amddiffynnol pan holwyd hi am y nifer o ddyddiau mae Tom wedi eu colli. Mae’n hanfodol fy mod yn ymateb ac yn gwneud yn siŵr nad ydw i’n cadw’r pryderon hyn i mi fy hun.

Mae’n bosibl y byddaf yn poeni am ganlyniadau rhannu gwybodaeth ond gallai peidio â gwneud hynny beryglu diogelwch y plentyn.

**Naratif**

Mae’r gweithiwr yn dangos ei fod yn deall bod gwir siawns o gam-drin domestig, cam-drin corfforol ac esgeulustod. Mae wedi defnyddio ei sgiliau arsylwi i sylwi ar yr arwyddion.

Mae’r gweithiwr hefyd yn cydnabod y gallai fod yn poeni am ganlyniadau rhannu gwybodaeth ond, yn gwbl briodol, mae’n deall bod diogelwch y plentyn yn hollbwysig.

**Pa fath o niwed, cam-drin neu esgeulustod a allai fod yn digwydd?**

Cam-drin domestig, cam-drin corfforol, esgeulustod a cham-drin emosiynol.

**Naratif**

Mae’r gweithiwr yn nodi pob math o niwed, camdriniaeth neu esgeulustod yn gywir.

**Pa arwydd neu symptomau o niwed, cam-drin neu esgeulustod allai hyn eu hamlygu? (Ni ddisgwylir i’r gweithiwr restru’r holl arwyddion na symptomau isod)**

* Mae dillad Tom yn fudr, mae ei wallt wedi tyfu ac mae bob amser yn anniben
* Mae ganddo ddillad amhriodol ar gyfer y tywydd
* Nid yw gwaith celf a chrefft wedi cael ei dynnu o’i fag am sawl wythnos, sy’n anarferol
* Mae Tom wedi colli nifer o ddiwrnodau yn y feithrinfa
* Mae mam Tom yn amddiffynnol ac yn dweud nad hi sydd ar fai
* Mae mam Tom wedi cael anafiadau i’w hwyneb
* Mae Tom wedi troi’n ymosodol tuag at rai o’r plant eraill – yn eu cicio a’u gwthio
* Mae Tom yn mynd yn ddagreuol os yw rhywun yn ceisio cywiro ei ymddygiad
* Mae Tom yn ddagreuol pan mae’n dweud wrth y gweithiwr gofal plant na all mam ddod ag ef i’r feithrinfa mwyach oherwydd bod ei dad newydd yn dweud bod rhaid iddo aros gartref.

**Naratif**

Mae’r gweithiwr yn nodi ac yn egluro’r holl arwyddion a symptomau’n glir, sy’n dangos ei fod yn deall yr astudiaeth achos.

**Pa gamau ddylech chi eu cymryd?**

**Dylwn wneud y canlynol:**

* gwrando ar y plentyn
* cysuro’r plentyn
* defnyddio sgiliau gwrando gweithredol
* tawelu meddwl y plentyn
* canfod beth yw pryderon y plentyn
* cofnodi beth mae'r plentyn yn ei ddweud
* ysgrifennu cofnodion clir, wedi eu dyddio
* cofnodi’r hyn a welwyd, fel arwyddion o anaf neu gleisio
* cofnodi cyn gynted â phosibl, yn bendant o fewn 24 awr
* rhoi gwybod i'r plentyn bod yn rhaid rhannu'r wybodaeth â rhywun arall
* rhannu fy mhryderon gydag uwch aelod o staff neu gyfeirio fy mhryderon at weithwyr cymdeithasol, yr heddlu neu’r Gymdeithas Genedlaethol er Atal Creulondeb i Blant (NSPCC)
* parchu rhieni a gofalwyr
* gweithio fel tîm.

**Naratif**

Mae’r gweithiwr yn rhestru gam-wrth-gam yr hyn y byddai’n ei wneud. Mae hyn yn dangos ei fod yn deall ei gyfrifoldebau a’r camau mae angen iddo eu cymryd.

**I bwy ddylech roi gwybod am eich pryderon?**

Uwch aelod o staff, rheolwr diogelu fy lleoliad a’r gwasanaethau cymdeithasol.

**Naratif**

Mae’r gweithiwr yn nodi partïon hysbysu addas.

**Sut fyddech chi’n cofnodi ac yn adrodd am eich pryderon?**

Mae angen i gofnodion gael eu hysgrifennu’n gywir o ran gramadeg ac mae angen cynnwys dyddiad y datgeliad.

Mae angen i’r cofnodion fod yn glir ac yn hawdd eu deall i bawb sy’n eu darllen.

Mae angen i’r wybodaeth fod yn berthnasol ac yn ffeithiol ac mae angen cael rheswm dros ei chofnodi.

Rhaid ysgrifennu’r cofnodion ar unwaith gan ddefnyddio’r union eiriau a siaredir, neu os yw’r plentyn yn defnyddio iaith arwyddion, y geiriau a gyflewyd gan y plentyn.

Dylid cael stamp amser, dyddiad a rhestr o bwy oedd yn bresennol ac a welodd yr arwyddion neu’r symptomau hyn o niwed, camdriniaeth neu esgeulustod.

**Naratif**

Mae’r gweithiwr yn egluro gam-wrth-gam sut byddai’n cofnodi ac yn rhoi gwybod am ei bryderon, sy’n dangos ei fod yn deall ei ddyletswydd diogelu.

**Atebion nad ydynt yn bodloni’r safonau**

**Nodiadau'r llyfr gwaith**

**Pa bryderon fyddai gennych am Tom a’i fam?**

Rwy’n meddwl bod cam-drin yn digwydd a byddaf yn cadw llygad ar Tom.

**Naratif**

Mae’r gweithiwr yn iawn i amau y gallai cam-drin fod yn digwydd, ond mae elfen o esgeulustod a niwed hefyd. Ni ddylai’r gweithiwr gadw llygad ar Tom yn unig, mae angen iddo roi gwybod i’w reolwr am ei bryderon.

**Pa fath o niwed, cam-drin neu esgeulustod a allai fod yn digwydd?**

Cam-drin corfforol.

**Naratif**

Mae’r gweithiwr yn nodi bod cam-drin corfforol yn digwydd, ac o ystyried bod gan fam Tom gleisiau, mae posibilrwydd o gam-drin domestig yn ogystal â cham-drin emosiynol ac esgeulustod hefyd. Mae angen i’r gweithiwr nodi’r holl fathau o gam-drin a niwed.

**Pa arwydd neu symptomau niwed, cam-drin neu esgeulustod allai hyn eu hamlygu?**

Mae llawer o arwyddion, fel bod dillad Tom yn fudr ac mae gan ei fam gleisiau.

**Naratif**

Mae’r gweithiwr yn nodi arwyddion ond er mwyn i’r ateb hwn fodloni’r safon mae angen ei ehangu i gynnwys mwy o enghreifftiau.

**Pa gamau ddylech chi eu cymryd?**

Fe ddylwn i wrando ar y plentyn a siarad â fy rheolwr os bydd angen.

**Naratif**

Mae’r gweithiwr yn iawn i ddweud y dylai wrando ar y plentyn, ond dylai hefyd siarad â’i reolwr.

**I bwy ddylech roi gwybod am eich pryderon?**

Dylwn ddweud wrth fy rheolwr.

**Naratif**

Mae’r gweithiwr yn nodi ei reolwr fel un o’r bobl bosibl i roi gwybod iddo, ond mae hefyd yn bosibl bod gan y lleoliad swyddog diogelu y dylid dweud wrtho. Gwasanaethau Cymdeithasol yw’r corff priodol i adrodd am ei bryderon.

**Sut fyddech chi’n cofnodi ac yn adrodd am eich pryderon?**

Byddwn yn ysgrifennu popeth ac yn ei ddangos i fy rheolwr.

**Naratif**

Mae’r gweithiwr yn iawn i ddweud y dylai ysgrifennu popeth, ond er mwyn i’r ateb hwn fodloni’r safon, mae angen mwy o enghreifftiau o’r hyn y byddai’n ei gofnodi a sut byddai’n ei gofnodi.

Mae angen i’r gweithiwr rannu’r cofnod yn hytrach na’i ‘ddangos’ i’w reolwr.

### 4.4 Adrodd a chofnodi mewn perthynas â diogelu

**Ateb derbyniol**

**Pethau i’w gwneud**

* gwrando ar y plentyn, gan fod hyn yn dangos fy mod yn cymryd yr hyn mae’n ei ddweud o ddifri
* esbonio i’r plentyn beth mae’n rhaid i mi ei wneud. Byddwn yn meddwl am oed y plentyn pan fyddaf yn siarad ag ef/hi ac yn gwneud yn siŵr ei fod yn fy neall
* ysgrifennu cofnod o’r hyn mae’r plentyn wedi ei ddweud wrthyf. Mae angen gwneud hyn cyn gynted â phosibl ac yn bendant o fewn 24 awr. Os gallaf, byddaf yn defnyddio’r union eiriau neu arwyddion a ddefnyddir gan y plentyn
* rhoi gwybod am fy mhryderon i fy rheolwr llinell, neu aelod o staff yn fy lleoliad sy’n gyfrifol am amddiffyn plant
* cofio cofnodi dyddiad, amser a lleoliad ac enwau’r bobl a oedd yn bresennol yn ystod y drafodaeth.

**Pethau i’w hosgoi**

* gofyn cwestiynau i’r plentyn, ond dylwn geisio ei annog i siarad. Os ydyw’n sôn am ddigwyddiadau, ni ddylwn dorri ar draws. Ni ddylwn orfodi’r plentyn i ailadrodd yr hyn mae wedi ei ddweud
* addo i’r plentyn y byddaf yn cadw ei stori’n gyfrinach. Mae gennyf gyfrifoldeb i ddiogelu lles y plentyn a datgelu gwybodaeth i’r bobl hynny sydd angen gwybod
* oedi cyn dweud wrth y gweithiwr cymdeithasol. Bydd angen i mi roi gwybod i'r gweithiwr am fy mhryderon ar unwaith
* cymryd y mater i’m dwylo fy hun a holi’r un yr amheuir ei fod wedi cam-drin.

**Naratif**

Mae’r gweithiwr wedi ysgrifennu amrywiaeth dda o bethau i’w gwneud a pethau i’w hosgoi sy’n dangos ei fod yn deall beth mae angen iddo ei wneud a beth na ddylai ei wneud.

**Ateb nad yw’n bodloni’r safonau**

**Pethau i’w gwneud**

Byddaf yn gwrando ar y plentyn ac yn rhoi gwybod i’r rheolwr.

**Pethau i’w hosgoi**

Gofyn i’r plentyn pam nad yw’n dod i’r feithrinfa mwyach.

**Naratif**

Mae’r gweithiwr yn cynnwys rhai enghreifftiau, ond er mwyn i hyn fodloni’r safon, mae angen llawer mwy o wybodaeth yn yr ateb.

### 4.5 Polisïau a gweithdrefnau

**Gweithgaredd dysgu**

I grynhoi eich dealltwriaeth, atebwch y cwestiynau a ganlyn:

**Atebion derbyniol**

**Beth ddylech chi ei wneud os oes gennych bryderon bod rhywun yn cael ei niweidio, ei gam-drin neu ei esgeuluso?**

Byddwn yn cyfeirio’r pryderon at uwch aelod o staff a’r rheolwr diogelu ar unwaith. Byddwn yn cofnodi fy mhryderon ac yn ceisio siarad â’r plentyn yr amheuir ei fod yn cael ei gam-drin, ond ni fyddwn yn ei orfodi i siarad â mi.

Byddwn yn cofnodi fy mhryderon yn gywir, yn glir ac yn onest. Byddwn yn gwneud hyn cyn gynted â phosibl o fewn yr un diwrnod.

**Naratif**

Mae’r gweithiwr yn esbonio beth fyddai’n ei wneud os oes ganddo bryderon. Mae hyn yn dangos ei fod yn deall y broses.

**Beth fyddech chi’n ei wneud pe bai unigolyn yn gofyn i chi beidio â rhannu’ch pryderon ei fod yn cael ei niweidio, ei gam-drin neu ei esgeuluso?**

Byddwn yn egluro i’r unigolyn na allaf gadw unrhyw wybodaeth yn gyfrinachol, dweud wrtho beth yw’r rheswm dros hynny ac egluro gyda phwy y bydd yr wybodaeth yn cael ei rhannu.

Byddwn yn ei gysuro ac yn ei sicrhau ei fod wedi gwneud y peth iawn. Byddwn yn esbonio y bydd y bobl y byddaf yn dweud wrthynt yn gallu ei helpu.

**Naratif**

Mae’r gweithiwr yn egluro beth fyddai’n ei wneud pe bai rhywun yn gofyn iddo beidio â rhannu pryderon. Mae hefyd yn dweud sut bydd yn rhoi sicrwydd i’r sawl sy’n datgelu ei fod yn cael ei niweidio, ei gam-drin neu ei esgeuluso.

**Gyda phwy fyddech chi’n rhannu’ch pryderon?**

* uwch reolwr neu reolwr diogelu
* Arolygiaeth Gofal Cymru (AGC)
* gwasanaethau cymdeithasol
* yr heddlu, os oes angen.

**Naratif**

Mae’r gweithiwr yn rhestru amrywiaeth o bobl y byddai’n rhoi gwybod iddynt am ei bryderon. Mae hyn yn dangos ei fod yn deall nad y rheolwr yw’r unig un y dylai rannu ei bryderon ag ef.

**Gyda phwy na ddylech chi rannu eich pryderon?**

* aelodau eraill o staff
* unrhyw un y tu allan i’r lleoliad
* ffrindiau
* aelodau o deulu’r unigolyn, os mai nhw yw’r rhai yr amheuir eu bod yn cam-drin
* unrhyw un rydw i’n amau sy’n cam-drin.

**Naratif**

Mae’r gweithiwr yn nodi’n gywir gyda phwy na ddylai rannu ei bryderon.

**Atebion nad ydynt yn bodloni’r safonau**

**Beth ddylech chi ei wneud os oes gennych chi bryderon bod rhywun yn cael ei niweidio, ei gam-drin neu ei esgeuluso?**

Byddwn yn siarad â fy rheolwr.

**Naratif**

Mae gan y gweithiwr hawl i siarad â’i reolwr, ond mae angen iddo hefyd gofnodi popeth cyn siarad â’i reolwr. Er mwyn i’r ateb hwn fodloni’r safon, mae angen iddo ddisgrifio’r broses yn fanylach.

**Beth fyddech chi’n ei wneud pe bai unigolyn yn gofyn i chi beidio â rhannu pryderon sydd gennych chi am ei fod yn cael ei niweidio, ei gam-drin neu ei esgeuluso?**

Byddwn yn dweud wrtho fod yn rhaid imi roi gwybod amdano.

**Naratif**

Mae’r gweithiwr yn gywir bod yn rhaid iddo roi gwybod am ei bryderon, ond mae angen iddo egluro sut bydd yn rhoi sicrwydd i’r sawl sy’n datgelu ei fod yn cael ei niweidio, ei gam-drin neu ei esgeuluso. Mae angen iddo hefyd egluro i’r unigolyn i bwy mae’n rhoi gwybod am ei bryderon, a pham.

Er mwyn i’r ateb hwn fod o safon dderbyniol, mae angen i’r gweithiwr egluro sut bydd yn gwneud hyn. Gweler yr ateb derbyniol am enghraifft.

**Gyda phwy fyddech chi’n rhannu eich pryderon?**

Byddwn i’n dweud wrth fy rheolwr.

**Naratif**

Mae ei reolwr yn un o nifer o bobl bosibl y gallai’r gweithiwr rannu ei bryderon â nhw. Mae angen i’r gweithiwr gynnwys amrywiaeth o enghreifftiau sy’n disgrifio i bwy y bydd yn rhoi gwybod am ei bryderon.

**Gyda phwy na ddylech chi rannu eich pryderon?**

Ni ddylwn ddweud wrth neb heblaw am fy rheolwr.

**Naratif**

Mae’r gweithiwr yn gywir i ddweud bod angen iddo ddweud wrth ei reolwr, ond er mwyn i’r ateb hwn gyrraedd y safon dderbyniol mae angen enghreifftiau o bwy na ddylai rannu ei bryderon â nhw. Gweler yr atebion derbyniol am enghreifftiau.

## Llyfr Gwaith 5: Iechyd a diogelwch ym maes gofal, dysgu, datblygiad a chwarae plant

### 5.2 Asesiadau risg ar gyfer iechyd a diogelwch

**Sylwer: Rhoddir nifer o atebion posibl isod. Nid oes disgwyl i weithwyr restru pob un ohonynt.**

**Atebion derbyniol**

Nodiadau'r llyfr gwaith

**Rhowch dair enghraifft arall o asesiadau risg iechyd a diogelwch a fyddai’n cael eu cyflawni yn y gweithle.**

* Trin a symud offer
* Diogelwch mynedfeydd ac allanfeydd
* Peryglon biolegol fel heintiau a gludir yn yr awyr a heintiau a gludir yn y gwaed
* Codi a chario pwysau
* Plant yn cyrraedd ac yn gadael
* Mynd i’r toiled
* Aelodau beichiog o staff
* Chwarae yn yr awyr agored
* Yr ardal dan do
* Babanod a phlant ag anghenion ychwanegol
* Mynd am dro neu ar daith
* Amser byrbrydau
* Golchi dwylo
* Dŵr a thywod.

### 5.4 Symud a thrin, a symud a lleoli

**Atebion derbyniol**

Nodiadau'r llyfr gwaith

Disgrifiwch ystyr y termau canlynol:

**Symud a thrin**

Mae symud a thrin yn golygu cludo neu gynnal llwyth. Mae hyn yn cynnwys:

* codi
* rhoi i lawr
* gwthio
* tynnu
* cario neu symud â llaw neu rym corfforol.

Gall hyn gynnwys symud a thrin adnoddau y mae angen ymestyn hyd eithaf eich gallu i’w cyrraedd mewn storfa. Gall hefyd olygu cymryd rhan mewn tasgau ailadroddus fel teipio, glanhau, didoli, defnyddio offer llaw, neu weithgareddau sy’n para am amser hir.

**Naratif**

Mae’r gweithiwr yn rhannu amrywiaeth o enghreifftiau o symud a thrin, gan ddangos ei fod yn deall hyn yn ddigon manwl.

**Symud a lleoli**

Gall symud a lleoli olygu helpu plentyn neu unigolyn ifanc i symud. Gallai hyn olygu helpu plentyn a allai fod angen help i ddringo gris isel, neu helpu i symud plentyn anabl o gadair i safle gwahanol. Mae’n hanfodol bod unigolion yn cael eu symud yn ddiogel o un lle i’r llall, er diogelwch yr unigolyn a’r gweithiwr.

**Naratif**

Mae’r gweithiwr yn defnyddio enghreifftiau go iawn i esbonio ystyr symud a lleoli, ac mae hefyd yn sôn am bwysigrwydd diogelwch.

**Ateb nad yw’n bodloni’r safonau**

Nodiadau'r llyfr gwaith

Disgrifiwch ystyr y termau canlynol:

**Symud a thrin**

Symud neu drin gwrthrych.

**Naratif**

Nid yw’r gweithiwr yn disgrifio’n ddigon manwl beth mae symud a thrin yn ei olygu, felly mae’n anodd barnu a yw’n deall y cysyniad yn iawn.

**Symud a lleoli**

Symud a newid safle.

**Naratif**

Nid yw’r gweithiwr yn disgrifio ystyr symud a lleoli yn llawn. O ateb mor gryno, mae’n anodd barnu a yw’n deall y term yn iawn.

### 5.6 Atal a rheoli heintiau

Rydych yn gweld Jamie sy'n dair oed yn dod allan o'r toiled, ac mae'n dweud wrthych fod ei fol yn brifo. Ar ôl gofyn iddo sut mae'n teimlo, rydych chi'n ei osod yn gyfforddus yn y gornel dawel cyn mynd i wirio'r toiled. Rydych chi'n glanhau sedd y toiled, sydd wedi'i baeddu, ac wrth i chi ddod allan mae Jamie a'i ffrind Dylan yn gofyn am ddiod o ddŵr. Rydych chi'n mynd i'r gegin i gael diod o ddŵr iddyn nhw.

**Atebion derbyniol**

Nodiadau'r llyfr gwaith

**Beth yw risgiau posibl o ran lledaenu’r haint?**

Gan fod gan Jamie boen yn ei fol, mae risg y bydd haint yn lledaenu i unrhyw blentyn sy’n defnyddio’r toiled ar ei ôl.

Mae angen monitro Jamie i wneud yn siŵr nad yw’n rhannu ei gwpan gyda Dylan. Mae Jamie yn dal i chwarae a chyffwrdd teganau sy’n ei gwneud yn debygol y bydd ei byg stumog yn heintio plant eraill.

**Naratif**

Mae’r gweithiwr yn nodi y gallai’r toiled a’r teganau gario’r haint a chynyddu’r risg o’i drosglwyddo i blant eraill. Mae hyn yn dangos bod y gweithiwr yn deall y risgiau posibl.

**Beth fyddai’n ymarfer hylendid da yn yr achos hwn?**

Byddai’n arfer hylendid da cau’r toiled nes ei fod wedi cael ei lanhau’n drylwyr a’i ddiheintio cyn i unrhyw blentyn arall ei ddefnyddio.

Dylid glanhau gwydr yfed Jamie yn drylwyr mewn dŵr sebonllyd poeth i gael gwared ar unrhyw risg o drosglwyddo’r haint i blant eraill.

**Naratif**

Mae’r gweithiwr yn egluro beth mae arferion hylendid da yn ei olygu drwy ddefnyddio’r enghreifftiau o ddiheintio’r sedd toiled a’r gwydr yfed. Mae hyn yn dangos ei fod yn deall egwyddorion ymarfer da a sut i reoli risgiau.

**Pa gyfarpar diogelu personol fyddech chi’n ei ddefnyddio i atal lledaenu haint, a phryd fyddech chi wedi’i ddefnyddio yn yr achos hwn?**

I atal yr haint rhag lledaenu, byddwn yn gwisgo ffedog untro, menig latecs a mwgwd. Byddwn yn glanhau’r ardal cyn ac ar ôl i’r plentyn ei defnyddio, gan ddefnyddio chwistrell gwrthfacteria.

**Naratif**

Mae’r gweithiwr yn rhannu enghraifft o’r offer y byddai’n ei ddefnyddio i atal haint rhag lledaenu a chadw ei hun yn ddiogel. Mae’r gweithiwr hefyd yn nodi cynnyrch glanhau addas, fel chwistrell gwrthfacteria.

**Atebion nad ydynt yn bodloni’r safonau**

Nodiadau'r llyfr gwaith

**Beth yw’r risgiau posibl o ran lledaenu haint?**

Y risg yw y gellir trosglwyddo’r haint i blant eraill yn hawdd.

**Naratif**

Mae’r gweithiwr yn gywir i ddweud bod modd trosglwyddo’r haint yn hawdd, ond mae angen iddo egluro beth yw’r risgiau, fel y risg y bydd yr haint yn lledaenu drwy sedd y toiled.

**Beth fyddai’n ymarfer hylendid da yn yr achos hwn?**

Byddwn yn clirio’r llanast.

**Naratif**

Nid yw’r gweithiwr yn egluro sut byddai’n glanhau’r llanast, na pha drefn y byddai’n ei dilyn i wneud yn siŵr bod y toiled yn ddiogel i blentyn arall ei ddefnyddio. Nid yw’r gweithiwr yn adnabod y risg o ran y gwydr yfed.

**Pa gyfarpar diogelu personol fyddech chi’n ei ddefnyddio i atal lledaeniad haint, a phryd fyddech chi wedi’i ddefnyddio yn yr achos hwn?**

Byddwn yn defnyddio menig ar ôl i’r plentyn orffen yn yr ystafell ymolchi.

**Naratif**

Dim ond un darn o gyfarpar diogelu personol mae’r gweithiwr yn ei grybwyll, ond mae rhai eraill y dylai fod yn eu defnyddio, fel ffedog untro a masg. Er mwyn i’r ateb hwn fodloni’r safon ofynnol, mae angen ystyried yr holl offer sydd ar gael.